qundao/data-zh-poetry huggingface dataset:
菩提树
作者：吴绮
朝代：清
体裁：五言律诗

阶下菩提树，双柯百尺斜。子圆将似玉，叶老欲成纱。曾共高僧渡，长生梵客家。唐碑空自古，无树复何誇。
菩萨蛮 其一 离心
作者：吴绮
朝代：清

离心夜共灯花碎，罗衾倒盖何曾睡。不肯过西窗，空楼月影黄。分明曾梦见，犹是相隈恋。猛地被风惊，吹来雁一声。
菩萨蛮 其三 离心
作者：吴绮
朝代：清

西风吹醒春婆梦，无端又作参军弄。朱户倚云高，藜羹似七牢。占蓍同得履，北道谁为主。买骏用金时，宁须谢眺诗。
菩萨蛮 其二 和悔庵
作者：吴绮
朝代：清

江都不似开皇好，牛羊横卧雷塘草。伍员但吹箫，霜痕断板桥。田家无幸舍，踟躇秋捧下。服食学淮南，水精何用盐。
菩萨蛮·古瓦官寺
作者：吴绮
朝代：清

重来忘了升之路。当时白浪今何处。休挂旧宫幡。秋风片片寒。犹记金经舍。亲为三郎写。石佛几时来。袈裟绣绿苔。
菩萨蛮·离心
作者：吴绮
朝代：清

离心夜共灯花碎，罗衾倒盖何曾睡。不肯过西窗，空楼月影黄。分明曾梦见，犹是相隈恋。猛地被风惊，吹来雁一声。江都不似开皇好，牛羊横卧雷塘草。伍员但吹箫，霜痕断板桥。田家无幸舍，踟躇秋捧下。服食学淮南，水精何用盐。西风吹醒春婆梦，无端又作参军弄。朱户倚云高，藜羹似七牢。占蓍同得履，北道谁为主。买骏用金时，宁须谢眺诗。
萸江秋禊偕诸同社作分得十四寒
作者：吴绮
朝代：清
体裁：七言律诗

新凉宁不胜春阑，觞咏于今仿建安。二七秋时天气朗，十三楼畔水烟宽。湔裙岂易当银汉，泛酒犹能托彩翰。我是樊川旧游客，来迟无复怨花残。
落花
作者：吴绮
朝代：清
体裁：五言绝句

红颜原自好，经雨作香尘。独羡衔泥燕，高悬一片春。
葡萄
作者：吴绮
朝代：清
体裁：五言律诗

乱藤宜插架，绿荫避炎蒸。珠帐深留雨，晶丸冷泻冰。露枝乘晓摘，霜蒂傍秋凝。谁愈文园疾，凉州酿一升。
藕庄庵招天石
作者：吴绮
朝代：清
体裁：七言律诗

春时爱客赞公房，小院人稀清昼长。几日忽惊荷叶大，一身都惹蕙兰香。因添白袷还知瘦，为写黄庭转觉忙。取酒更邀摩诘过，青山城角有斜阳。
虎丘
作者：吴绮
朝代：清
体裁：七言律诗

重经茂苑思苍茫，海涌峰高径草荒。石上不曾留虎迹，涧边空记淬鱼肠。浮云箫鼓烟花冷，春水楼船落日黄。惆怅旧游人尽散，吴歌祠庙总凄凉。
虎丘姜贞毅先生谏草楼
作者：吴绮
朝代：清
体裁：七言律诗

青山无恙是君恩，小阁嵯峨倚夕暾。当日避人焚未了，此间报国气长存。文章岂愿传千古，忠孝由来共一门。却怪杜鹃如识字，时时槛外洒啼痕。
虎丘拜东莱二姜先生祠·其一
作者：吴绮
朝代：清
体裁：七言律诗

东海当年说二难，雄文高节震朝端。书将正史心俱壮，读尽离骚泪未乾。秋色已从吴市老，斜阳犹作敬亭看。谁家兄弟能如此，晞发泉台觅旧冠。
虎丘拜东莱二姜先生祠·其二
作者：吴绮
朝代：清
体裁：七言律诗

霜落空山草不春，荒阶倚杖拜遗臣。龙门酹酒同携手，虎阙攀裾肯顾身。家国一时多难日，江湖千古未归人。三桥华桷应非少，谁共裴公可结邻。
虎丘社集再赠林使君
作者：吴绮
朝代：清
体裁：五言律诗

闻有梁园会，嘉宾足胜情。移书招野鹤，携酒就山莺。花爱千峰密，尘怜一雨清。莫忧骑马滑，江上棹歌声。
虎丘社集即席赠林使君
作者：吴绮
朝代：清
体裁：五言律诗

尽日高轩过，留看画桨停。雨来千嶂白，山洗六朝青。丘壑诗情远，莺花客梦醒。薰风在明发，还续采茶经。
虎丘竹枝词·其一
作者：吴绮
朝代：清
体裁：词

虎丘山下水平堤，堤上春来碧草齐。分付画船诸女伴，莫抛红豆打黄鹂。
虎丘竹枝词·其三
作者：吴绮
朝代：清
体裁：词

红红白白满桐桥，买得花枝别样娇。侬意只怜栀子树，阿郎偏爱美人蕉。
虎丘竹枝词·其二
作者：吴绮
朝代：清
体裁：词

短簿祠傍泊画船，吴王墓下草芊芊。何能觅得鱼肠剑，割断离愁向两边。
虎丘竹枝词·其四
作者：吴绮
朝代：清
体裁：词

闹扫梳头向水窗，真娘坟畔水淙淙。当时岂少同心侣，何不鸳鸯葬一双。
虞美人 其一 春雨次李舒章
作者：吴绮
朝代：清

红绒冷落秋千架，人约西陵罢。梨花和泪闭重门，却似玉儿、憔悴忆东昏。孟婆苦把东君妒，做作催春暮。愁春人正在朱楼，听尽丝丝点点、倚香篝。
虞美人 其二 离情
作者：吴绮
朝代：清

无情最是楼头鼓，不信离人苦。声声敲得梦云开，又把湘愁峡恨、送将来。屏山画出还家路，其奈归期暮。大江风雪棹歌迟，正是银筝小妇、倚阑时。
虞美人·春雨次李舒章
作者：吴绮
朝代：清

红绒冷落秋千架，人约西陵罢。梨花和泪闭重门，却似玉儿、憔悴忆东昏。孟婆苦把东君妒，做作催春暮。愁春人正在朱楼，听尽丝丝点点、倚香篝。无情最是楼头鼓，不信离人苦。声声敲得梦云开，又把湘愁峡恨、送将来。屏山画出还家路，其奈归期暮。大江风雪棹歌迟，正是银筝小妇、倚阑时。
虱
作者：吴绮
朝代：清
体裁：五言律诗

回蹠宁烦辩，原名混沌迟。喙微偏善齧，腹大但容痴。絮里何曾觉，裈中不自知。莫因头暂黑，竟忘白身时。
蚊
作者：吴绮
朝代：清
体裁：五言律诗

岂谓曾知礼，潜身扇枕先。狂吟当日暝，饱食待人眠。翻掌不能觉，剥肤殊可怜。西风有时至，利喙向谁边。
蚤
作者：吴绮
朝代：清
体裁：五言律诗

偶尔称毛隐，人兼痛痒攒。善全惟一跳，巧噆有千端。但恃身偏捷，难容目暂看。不知汤火里，求活更艰难。
蛟门招同孝威豹人鹤问小集·其一
作者：吴绮
朝代：清
体裁：五言律诗

有客来从远，前期向草堂。园林新辟径，花竹对衔觞。世事閒中过，人情醉后忘。也知文字饮，绝胜管弦忙。
蛟门招同孝威豹人鹤问小集·其二
作者：吴绮
朝代：清
体裁：五言律诗

别离经几岁，相见复今年。客子头俱白，先生意独玄。花香生酒畔，雁语落灯前。骑马宁愁滑，蟾光正满天。
蜈蚣埭
作者：吴绮
朝代：清
体裁：五言律诗

晚发难依堠，维船绝少邻。乱山寒伏盗，野火暗疑人。猿鹤空相怨，豺狼不念贫。茫茫更何处，吾道在知津。
蝇
作者：吴绮
朝代：清
体裁：五言律诗

竟日盘觞内，知从何处来。不忧拔剑逐，常喜覆瓿开。觅臭真无忌，趋膻亦有才。幽兰非不好，高举似相猜。
蝶恋花·咏瓶内红梅
作者：吴绮
朝代：清

罗浮梦断明珰小。一点唇酥，吐出春光早。和靖不须誇树绕。孤山却比桃源好。翠羽啁啾帘押晓。瓶里疏枝，似向吴侬笑。把酒对花花也道。莫教容易朱颜老。
蝶恋花·春情
作者：吴绮
朝代：清

昨夜杏烟娇暮雨，一带垂杨，绿到春申浦。翠袖倚栏凝不语，啼莺劝得东风住。帘外卖花声欲度，画桨双双，燕尾分波去。载酒前溪人按舞，鸳鸯飞上相思树。
蠡山题壁
作者：吴绮
朝代：清
体裁：七言绝句

千桃万柳上嶙峋，石室犹传霸越臣。不是五湖归较晚，此中应少苧萝人。
行香子 其一 自题小象
作者：吴绮
朝代：清

乌帽华颠，酒眼诗肩。这形容、不称貂蝉。何须计较，且自随缘。去登弁岭，过霅水，泛苕川。平生放宕，都无系恋。只难忘、红袖风前。春来结伴，谁与流连。且同侠少，寻醉叟，学顽仙。
行香子 其三 西禅寺分韵
作者：吴绮
朝代：清
体裁：词

鹤市南头，鹫岭清幽。有贞观、兰若重修。初春乘兴，蜡屐同游。是晋陶令，唐贺监，释汤休。高楼曲槛，偏宜结夏。问闲云、可肯相留。支郎如许，来半羊求。办棋一局，书几卷，茗千瓯。
行香子 其三 西禅寺分韵
作者：吴绮
朝代：清

鹤市南头，鹫岭清幽。有贞观、兰若重脩。初春乘兴，蜡屐同游。是晋陶令，唐贺监，释汤休。高楼曲槛，偏宜结夏。问闲云、可肯相留。支郎如许，来半羊求。办棋一局，书几卷，茗千瓯。
行香子 其二 苕中新岁
作者：吴绮
朝代：清

水上山前，柳底梅边。启衙斋、只似荒园。问君行部，管领谁偏。有一湖月，千岭雪，万家烟。客堂人散，胡床独自。看春风、又入新年。都来几夕，甚事堪传。只连宵咏，前日醉，昨朝眠。
行香子 其四 题读易图
作者：吴绮
朝代：清
体裁：词

西府中枢，剖竹分符。春梦后、一事都无。传神阿堵，似者谁与。是少狂客，中傲吏，老潜夫。一曲红么，三生翠袖。天知道、诗酒吾徒。晚年学易，忏悔消除。有遁之六，渐之二，履之初。
行香子 其四 题读易图
作者：吴绮
朝代：清

西府中枢，剖竹分符。春梦后、一事都无。传神阿堵，似者谁与。是少狂客，中傲吏，老潜夫。一曲红幺，三生翠袖。天知道、诗酒吾徒。晚年学易，忏悔消除。有遁之六，渐之二，履之初。
行香子·自题小象
作者：吴绮
朝代：清

乌帽华颠，酒眼诗肩。这形容、不称貂蝉。何须计较，且自随缘。去登弁岭，过霅水，泛苕川。平生放宕，都无系恋。只难忘、红袖风前。春来结伴，谁与流连。且同侠少，寻醉叟，学顽仙。水上山前，柳底梅边。启衙斋、只似荒园。问君行部，管领谁偏。有一湖月，千岭雪，万家烟。客堂人散，胡床独自。看春风、又入新年。都来几夕，甚事堪传。只连宵咏，前日醉，昨朝眠。鹤市南头，鹫岭清幽。有贞观、兰若重脩。初春乘兴，蜡屐同游。是晋陶令，唐贺监，释汤休。高楼曲槛，偏宜结夏。问闲云、可肯相留。支郎如许，来半羊求。办棋一局，书几卷，茗千瓯。西府中枢，剖竹分符。春梦后、一事都无。传神阿堵，似者谁与。是少狂客，中傲吏，老潜夫。一曲红幺，三生翠袖。天知道、诗酒吾徒。晚年学易，忏悔消除。有遁之六，渐之二，履之初。
补种平山堂杨柳
作者：吴绮
朝代：清
体裁：七言绝句

何人新种绿阴齐，六一堂高古竹西。却笑隋堤千万树，近来无处着莺啼。
裕斋对月共用馀字时先一夕月蚀
作者：吴绮
朝代：清
体裁：五言律诗

三径芳樽合，晴晖映绮疏。今宵怜顾兔，昨夜失鲸鱼。天道微茫内，人情患难馀。一觞聊共饮，吾已辨盈虚。
西园避暑·其一
作者：吴绮
朝代：清
体裁：五言律诗

炎日永如年，追凉就辋川。树深东阁坐，花照北窗眠。捲幔通新燕，摊书听暮蝉。远山能不厌，飞翠落尊前。
西园避暑·其三
作者：吴绮
朝代：清
体裁：五言律诗

别墅无烦暑，萧疏对夕阳。莺啼春后急，鹤梦夜来凉。酒绿高梧密，冰红细李香。不知陶靖节，何事慕羲皇。
西园避暑·其二
作者：吴绮
朝代：清
体裁：五言律诗

避迹西园去，幽深客少逢。移床当片月，拄笏向千峰。风动池边芰，云阴田畔松。披襟同一眺，长啸转从容。
西园避暑·其四
作者：吴绮
朝代：清
体裁：五言律诗

岂是襄阳路，真同习氏池。垂杨横晚笛，深竹响残棋。湖海容支枕，河山老赋诗。莞然成独笑，閒步小风时。
西柯携尊同景州东湖维式诸君见过分得十灰时潜儿将有楚行
作者：吴绮
朝代：清
体裁：七言律诗

春尽俄惊远棹催，南村犹喜素心来。忘忧最爱狂奴态，赋别还徵上客才。竹以蔽尘将径绕，花知弄影向灯前。伤离老眼无奇字，莫拟杨家有浊醅。
西江月 其一 咏别次梅村
作者：吴绮
朝代：清

桃叶流将旧怨，柳丝不绾闲愁。无端春水泛螺舟，记得画帘招手。帐里绡封红泪，灯前扇掩青眸。一帆别恨倩谁收，心事浑如中酒。
西江月 其三 有见
作者：吴绮
朝代：清

小玉梳成闹扫，善师教就琵琶。恼人春着杏儿纱，绣带临风一把。红阁画桨萱草，青墙映出梨花。斗鸡坊下认儿家，拣取垂杨系马。
西江月 其二 广陵记忆同芝麓先生
作者：吴绮
朝代：清

醉后猧翻棋局，醒来鹊语檐牙。盈盈十五掩团纱，最忆鸾钗初下。几日离情离恨，一江春水春花。芙蓉欲采梦无涯，怨煞鸳鸯今夜。
西江月·咏别次梅村
作者：吴绮
朝代：清

桃叶流将旧怨，柳丝不绾闲愁。无端春水泛螺舟，记得画帘招手。帐里绡封红泪，灯前扇掩青眸。一帆别恨倩谁收，心事浑如中酒。醉后猧翻棋局，醒来鹊语檐牙。盈盈十五掩团纱，最忆鸾钗初下。几日离情离恨，一江春水春花。芙蓉欲采梦无涯，怨煞鸳鸯今夜。小玉梳成闹扫，善师教就琵琶。恼人春着杏儿纱，绣带临风一把。红阁画桨萱草，青墙映出梨花。斗鸡坊下认儿家，拣取垂杨系马。
西江月·春游
作者：吴绮
朝代：清

客路亭亭芳草。春行处处溪桥。倚楼儿女黛眉娇。目送锦江征棹。金屋柳烟深锁，玉人何处吹箫。几行归雁入霞霄。啼破一痕残照。
见人扇头是友沂绝句怆然和之
作者：吴绮
朝代：清

歌版当年出绛纱，绿腰红袖尽铅华。只今便面春风在，曾向章台拂柳花。
见人扇头是友沂绝句怆然和之·其一
作者：吴绮
朝代：清
体裁：七言绝句

更谁红泪掩蝉纱，公子埋香隔岁华。今日临风展遗墨，教人肠断刺桐花。
见人扇头是友沂绝句怆然和之·其二
作者：吴绮
朝代：清
体裁：七言绝句

歌板当年出绛纱，绿腰红袖尽铅华。只留便面春风在，曾向章台拂柳花。
观庄弟至自和阳雁水招同宴集分得流深二字·其一
作者：吴绮
朝代：清
体裁：五言律诗

远客来无意，樽开意转投。弟兄逢北海，宾主共南州。深坐非因雨，清言欲过秋。请看城下水，章贡正同流。
观庄弟至自和阳雁水招同宴集分得流深二字·其二
作者：吴绮
朝代：清
体裁：五言律诗

屡入西园会，兹宵足古今。星辰双剑合，风雨一杯深。老树吟边影，幽兰梦后心。莫言容易别，秋月坐相寻。
观音岩
作者：吴绮
朝代：清
体裁：七言律诗

百丈危峰倚碧天，遥看趺坐却依然。崖前石长千寻笋，海上波飘五色莲。问法绀龙常夜至，闻声白鸟向秋传。閒云亦有皈依性，日为金炉起篆烟。
解带
作者：吴绮
朝代：清
体裁：五言律诗

芍药闻前谶，围金忍见辞。非关留镇寺，不暇去题诗。望失裴还日，思添沈瘦时。黄银谁更赐，空自记犀毗。
许原文大令以酒炭见饷
作者：吴绮
朝代：清
体裁：五言律诗

官冷烦朋好，书来动草亭。乌薪分石鼎，绿酒泻银瓶。未必因人热，聊堪免独醒。岁寒诸计拙，醉眼向谁青。
许天玉赴宜州令·其一
作者：吴绮
朝代：清
体裁：七言律诗

月旦声华四海知，西岩分绶岂嫌迟。路经陇水难为别，人近秦州好赋诗。旧绩争誇刘仲偃，清风常爱许圉师。临岐更索吴船句，怀袖相思对酒卮。
许天玉赴宜州令·其二
作者：吴绮
朝代：清
体裁：七言律诗

羡君风雅自多端，饱看西山始赴官。边俗近羌浑尚简，才人作吏且宜宽。愿教驯雉随鹦鹉，闻道栽花尽牡丹。执板都亭逢谢客，寄言池草正阑干。
许石园明府招集独树轩同王永公共用花字
作者：吴绮
朝代：清
体裁：七言律诗

偶到江干系短槎，才人为政俗无哗。军书满案犹留客，尊酒当轩已放衙。秋影照残三鼓月，晚香吹乱一庭花。归来携得玄晖句，吟向层楼送晚霞。
访张次篯深柳堂戏书所见分得二萧
作者：吴绮
朝代：清
体裁：七言律诗

城南春水碧迢遥，高士幽栖近板桥。草色多情邀客醉，柳丝无力倚人娇。波堪掠燕方三月，地有啼莺自六朝。入坐一时皆善赋，绿烟深处挂诗瓢。
访鲈香亭不得
作者：吴绮
朝代：清
体裁：七言绝句

遗亭无迹暮烟空，钓叟收纶看落鸿。不是近来鲈鲙少，阿谁冷眼向秋风。
诉衷情 其一 用刘随州句
作者：吴绮
朝代：清

菊花能醉去官人，出岫笑闲云。从来世上豪杰，颠倒信乾坤。成往事，付前因。总休论。五湖虾菜，三泖莼鲈，随地君恩。
诉衷情 其二 寒夜
作者：吴绮
朝代：清

无端剡雪阻回舟，香梦隔秦篝。今宵玉楼寒重，鹦鹉可知愁。思作客，话封侯。总须休。鸳鸯度曲，鹔鹴买酒，且种忘忧。
诉衷情·用刘随州句
作者：吴绮
朝代：清

菊花能醉去官人，出岫笑闲云。从来世上豪杰，颠倒信乾坤。成往事，付前因。总休论。五湖虾菜，三泖莼鲈，随地君恩。无端剡雪阻回舟，香梦隔秦篝。今宵玉楼寒重，鹦鹉可知愁。思作客，话封侯。总须休。鸳鸯度曲，鹔鹴买酒，且种忘忧。
诗永镂板向为巨贾攘取崔莲生转运命使送还赋长歌以谢
作者：吴绮
朝代：清
体裁：古风

风诗久陵替，大雅其何如。一时攘窃此实多，谁其蠹者非白鱼。嗟余沦落无善状，十载著书多激忼。窃谓三唐已后无诗人，拘儒此语诚谬妄。李唐以来朝数更，各有风气各性情。蛩鸣蝉啸厥有候，凤凰岂为鹦鹉声。是以编摩时最久，删诗断自三唐后。非唐实欲以存唐，黄钟瓦缶原何有。一时传写遍西东，梨枣资成赖钜公。谁识漫藏当丧马，翻从寄贮失雕龙。江淮鹾贾胸无字，蜣丸鼠璞空多事。只疑万卷贮曹仓，犹似千金在秦市。幸逢宪节驻䢴州，夏泽春膏遍地流。心清但饮广川井，公暇还登文选楼。忽闻此事即大笑，汝曹那识阴何妙。葱肆宁须插架签，泥涂不是谟觞道。遂教秦璧返邯郸，合浦明珠去复还。既如良友能重遇，又似名山得再观。海内同声争叹羡，护持风雅真稀见。况复仍镌彤管编，闺房今古开生面。吁嗟平山之堂高百尺，江上群峰环黛色。堂前杨柳比甘棠，犹是庐陵亲手植。醉翁去后千馀年，清河三戟生大贤。平山所产复来此，平山平山非偶然。
语山泊三二上人过访次语山见赠韵
作者：吴绮
朝代：清
体裁：五言律诗

高衲同相访，临溪捲钓竿。竹阴开户密，松影上衣寒。有法应难问，无心孰可安。何时能着屐，香气拂林兰。
语溪道中
作者：吴绮
朝代：清
体裁：七言绝句

岸草青回二月初，语儿溪水碧何如。扁舟十里垂杨路，消得齐谐一卷书。
读书道院山杏盛开
作者：吴绮
朝代：清
体裁：五言律诗

避迹辞车马，藜床道士家。门开因放鹤，客到却寻花。久坐谭逾爽，官贫酒莫赊。篮舆归不远，村树隔残霞。
读秋笳集有感呈徐健庵同年
作者：吴绮
朝代：清
体裁：古风

憺园主人爱才客，画船褉饮虞山侧。两行菡萏烛笼明，十斛葡萄瓮花碧。持觞中坐忽无欢，座客同歌行路难。似闻猛雨穿窗入，觉有西风拂面寒。手把一编双陨涕，为言此向逤逻寄。冰天万里雁头书，雪海三年鱼腹字。我时闻语益凄其，传看知为季子诗。长笛吟成关塞怨，悲笳吹动故乡思。关塞故乡轻一别，父子弟兄长决绝。处处都非梁苑云，年年空望吴江月。吴江旧事早伤心，年少才堪赋上林。酒畔篇章鹦鹉笔，花前词曲凤皇琴。自言扬马宁容让，乘风好破宗生浪。射策何堪馀子间，成名合在诸公上。那知天际有罡风，未到蓬山路已穷。命薄早怜逢市虎，才高翻悔学雕龙。咄嗟彼妇谁为此，痛哭无由诉天子。狱吏三章屈未伸，流人一去生如死。悽惶岭外草萧萧，回首黄沙望度辽。子卿岁月非为久，定远关山未是遥。二十馀年沉黑海，身居禹载尧封外。山川总异梦难寻，面目都非魂枉在。乐非其乐悲非悲，忧从中来复何为。哀歌泪下三生误，长叹声中万事非。似此犹然盛文藻，鸳鸯翡翠行间巧。公主坟前怨落花，都尉台边惜春草。不为流离减异才，应知天意本昭回。屈平远放骚经作，李白长流好句裁。今古才人同一局，当时那解怜珠玉。姓字唯须后世知，文章莫向秋风哭。读罢主人为我言，索来此册非徒然。人才可许风尘妒，书卷须为天地传。我闻此语咨嗟久，从来此道需朋友。词工海日岂虚称，人有云龙方不朽。可怜交谊近来轻，车笠凭谁念友生。荣枯久已难同类，患难何缘更借名。多君厚意谁为报，坐客传闻共相告。人间若此重绣囊，塞外肯容长皂帽。况今天子选英流，衮衮诸公在上头。如何閒掷双雕箭，不自添修五凤楼。嘻嘻世事真难问，铅刀尽鼓龙泉钝。富贵多缘夙世因，飘零自合吾侪分。酌君酒，为君歌，劝君且尽金叵罗。桃花不得东风力，落尽春红可奈何。
读长儿粥饮诗因示之
作者：吴绮
朝代：清
体裁：古风

簪组岂不乐，忧患多所招。曰归逢岁俭，况乃无东皋。饥来不自得，时复嗟汝曹。籴贵妇增叹，炊稀仆渐骄。赖闻哲人语，冻饿生贤豪。金门已云远，臣朔尝自嘲。折腰虽不遂，扣门徒用劳。园花待春发，得酒还逍遥。
谐石移居入城赋此志喜·其一
作者：吴绮
朝代：清
体裁：五言律诗

天不因贫恕，多言岂足言。君真如靖节，我欲贺参元。灰烬无馀橐，图书更满轩。最怜幽巷好，渐远市尘喧。
谐石移居入城赋此志喜·其二
作者：吴绮
朝代：清
体裁：五言律诗

方有离群叹，移居得素心。披衣应不远，策杖可相寻。玩月城无阻，谈诗酒自斟。祝融原有意，晨夕为知音。
谐石移居未果山来力任乃就感而有赋并以为赠
作者：吴绮
朝代：清
体裁：五言律诗

甚厚嗣宗意，谋居为仲容。秦灰徒自爇，梁庑尚能舂。客有停轩过，人因问字逢。望衡吾最便，得句即扶筇。
谒三忠祠
作者：吴绮
朝代：清
体裁：七言律诗

天水南奔祚已终，成仁有赖见三忠。魂归燕市原非死，力尽厓门气未穷。今古何人回劫数，乾坤无地哭英雄。蘋蘩欲荐空多慨，雨歇荒祠吐白虹。
谒金门 其一 雨后
作者：吴绮
朝代：清

朝雨沐，小阁翠阴如幄。阁外白云飞去速。乱峰添意绿。灵鹊喜声相续，新笋看看成竹。满径落红无管束，燕儿衔补屋。
谒金门 其三 春情
作者：吴绮
朝代：清

春欲老，雨雨风风昏晓。枝上残红阶下草，扫应还更扫。何事最伤怀抱，芍药开迟谢早。独倚阑干添懊恼，钗鸾欹鬓小。
谒金门 其二 秋夜
作者：吴绮
朝代：清

真堪忆，江上乱峰堆碧。高处乘风横铁笛，笑人间不直。千古斗奇角，不了砌蛩啾唧。天上神仙何寂寂，桂花闻叹息。
谒金门 其五 送春
作者：吴绮
朝代：清

春归决，半夜起和春别。窗外落花堆似雪，送春惟有月。怪煞杜鹃啼彻。月也和春休歇。窃药嫦娥空有诀，春魂难再接。
谒金门 其四 留春
作者：吴绮
朝代：清

春将去，燕子留春不住。分付落花飞满路，隔将春去处。毕竟春光难诉，转怨乱红催取。我问落花谁误汝，莫嗔风共雨。
谒金门·雨后
作者：吴绮
朝代：清

朝雨沐，小阁翠阴如幄。阁外白云飞去速。乱峰添意绿。灵鹊喜声相续，新笋看看成竹。满径落红无管束，燕儿衔补屋。真堪忆，江上乱峰堆碧。高处乘风横铁笛，笑人间不直。千古斗奇角，不了砌蛩啾唧。天上神仙何寂寂，桂花闻叹息。春欲老，雨雨风风昏晓。枝上残红阶下草，扫应还更扫。何事最伤怀抱，芍药开迟谢早。独倚阑干添懊恼，钗鸾欹鬓小。春将去，燕子留春不住。分付落花飞满路，隔将春去处。毕竟春光难诉，转怨乱红催取。我问落花谁误汝，莫嗔风共雨。春归决，半夜起和春别。窗外落花堆似雪，送春惟有月。怪煞杜鹃啼彻。月也和春休歇。窃药嫦娥空有诀，春魂难再接。
质既庸疏命尤蹇薄抚时揣分忝窃已多作自解诗·其一
作者：吴绮
朝代：清
体裁：七言律诗

检点平生信自然，无才犹得荷苍天。春花秋月将三万，绿水青山旧二千。妇胜刘伶能劝酒，儿如通子好谋篇。虽知结客黄金尽，何用囊中定一钱。
质既庸疏命尤蹇薄抚时揣分忝窃已多作自解诗·其三
作者：吴绮
朝代：清
体裁：七言律诗

少年世事未关心，悔别名山百虑侵。读史误看循吏传，探怀空谢故人金。青云荏苒难通路，白发萧条已满簪。惭愧乾坤身老大，文章空自望知音。
质既庸疏命尤蹇薄抚时揣分忝窃已多作自解诗·其二
作者：吴绮
朝代：清
体裁：七言律诗

漫道衰年尚远游，从来不解锁眉头。未经海岳终堪恨，才见莺花已欲留。竟日逢人无俗语，当时知已尽清流。凄凉短发江湖上，剩有云溪号醉侯。
质珥
作者：吴绮
朝代：清
体裁：五言律诗

象服邀天宠，相酬幸有端。恩荣才五马，驱使及双鸾。翠减花奁空，珠销绿鬓寒。琴台同一笑，廉妇亦为难。
贺新郎·次子寿韵，送袁两生归娶广陵
作者：吴绮
朝代：清

似汝真佳客。立亭前、轻衫侧帽，品红裁碧。醉后偶然歌水调，擪碎江头铁笛。且莫笑、登楼岑寂。试问周郎能顾曲，向年时、赤壁才摧敌。君好去、图鹏息。蓝桥本是裴航宅。况雷塘、玉箫明月，风流难毕。镜阁双眉人待画，索笑三生旧石。又岂待、阮家南北。从此临邛沽酒伴，羡远山、对影肩双立。齐拍手，称连璧。
贺新郎·江学在清瑶屿中和陈其年韵
作者：吴绮
朝代：清

屐齿穿苔罅。爱君家、鱼丝竹脍，雀绵披鲊。坐上须眉人影绿，一片空潭微射。有数点、海鸥常下。尽日狂谈挥玉麈，笑人间、世路羊肠怕。吾醉矣，心无挂。闲来泼墨珠泉泻。记当年、湖边杜牧，置身图画。今日飘零江海上，游倦临邛司马。梦醒后、邻钟初打。华屋山丘休更叹，看乌衣、燕子重来者。今古事，难凭藉。
贺新郎·送邓孝威，用辛韵
作者：吴绮
朝代：清

去矣无多说。记当年、英雄细数，管予君葛。偶出便知成小草，辜负剡溪夜雪。尽冷落、北山晞发。此地相逢同浩叹，且青尊、醉吸苕川月。为起舞，弄柔瑟。朝来画浆还催别。笑年来、暮云春树，几番离合。落落行藏空手版，难问圆蓍智骨。看柳色、红亭凄绝。虎气龙文知甚日，向建津、再会芙蓉铁。酒尽也，肠堪裂。
贾岛峪
作者：吴绮
朝代：清
体裁：古风

房山一深峪，曰有唐诗人。贾岛昔寂寞，狂吟惊贵臣。高秋吟落叶，岁尽祭诗神。遗编骨尚瘦，千载传苦辛。才奇命不与，遇困名独伸。匪逢昌黎翁，灭没同灰尘。苍蝇附骥尾，知己良足亲。哀予不复见，老泪徒沾巾。
赋得四月清和雨乍晴
作者：吴绮
朝代：清
体裁：七言律诗

春风欲尽楝花香，海燕衔泥入射堂。微雨洒红成径路，新阴分碧到衣裳。江山对酒逢高会，樱笋行厨忆故乡。最爱夜深清影乱，一轮明月照绳床。
赋得流萤夜聚书
作者：吴绮
朝代：清
体裁：古风

虚馆易成阴，华窗黯初夕。高人寡所营，夙好在群籍。爱此丹鸟光，飞飞向瑶席。入幌似流辉，临编如弄色。方粲更生藜，遂映长卿壁。持照不自私，微明欲相益。匪不慕高翔，愿依君子侧。
赋得送秋兼送客送友沂还广陵·其一
作者：吴绮
朝代：清
体裁：五言律诗

一夜悲风起，江山又送秋。白杨摇短策，黄叶打轻裘。律向何时煖，人添此夜愁。萧条望天地，江海正同流。
赋得送秋兼送客送友沂还广陵·其三
作者：吴绮
朝代：清
体裁：五言律诗

日月成何事，元冥改素商。园林添冷落，道路一苍茫。雁失吴天信，蝉轻楚客裳。殷勤两携手，惜别在他乡。
赋得送秋兼送客送友沂还广陵·其二
作者：吴绮
朝代：清
体裁：五言律诗

我已悲秋矣，秋归更若何。寒云生涧壑，斜日老藤萝。吾道非耽酒，人生正荷戈。好将风雪意，料理到渔蓑。
赋得送秋兼送客送友沂还广陵·其四
作者：吴绮
朝代：清
体裁：五言律诗

柳渐无堪折，新寒况古城。衣宽残日路，酒急大江声。天远何堪问，云多不肯晴。河梁闻晚吹，相送重行行。
赠东岩禅师
作者：吴绮
朝代：清
体裁：七言律诗

旅舍偏宜乡语闻，与师相见好殷勤。灯燃古院三更火，衲补家山一片云。挥麈不嫌同谢客，烧猪何必待苏君。道人合是忘情侣，转笑情多不易分。
赠东枢弟
作者：吴绮
朝代：清
体裁：七言律诗

曾与天公上素笺，当时名字共联翩。嗟予白雪头先老，爱尔青云志更坚。梅里著书秋偃仰，萧斋赌酒夜留连。唾壶欲缺君休恨，千里终当早著鞭。
赠仲木
作者：吴绮
朝代：清
体裁：七言律诗

冷冷天风吹白须，相寻常在酒家胡。生怜东海空波浪，老向西来得道途。碧管细书豪士赋，红灯醉舞剑仙图。不堪故里尘埃满，马散黄金长乱芜。
赠僧·其一
作者：吴绮
朝代：清
体裁：七言绝句

鸟道千盘入翠微，真僧皓首见人稀。昨宵直上莲花顶，剪取山云补衲衣。
赠僧·其三
作者：吴绮
朝代：清
体裁：七言绝句

老衲惟存钵与瓶，禅床趺坐藓痕青。深林不是长多雨，为有天龙来听经。
赠僧·其二
作者：吴绮
朝代：清
体裁：七言绝句

一钵胡麻�玉泉，鹿麋相伴不知年。远公犹有名心在，苦向匡山种白莲。
赠别驾田牧园
作者：吴绮
朝代：清
体裁：七言律诗

金台旧雨久思存，放棹春江及李门。明月一年桃叶渡，清风四野杏花村。赐环伫见君恩重，题柱原知物望尊。何意西斋还对酒，奇文卜夜又同论。
赠卜者
作者：吴绮
朝代：清
体裁：五言律诗

我亦行吟者，逢君詹尹俦。垂帘非处市，挥麈共登楼。旷览因观运，高言足散愁。行藏休更问，吾已任虚舟。
赠子尝
作者：吴绮
朝代：清
体裁：七言律诗

问字扬亭意共亲，空城戴笠正逢春。冰霜古道销閒梦，风雨前山悟往因。客里有怀惊岁短，乱中无愧喜家贫。韩门自有高轩过，贾孟诗篇总后尘。
赠子房
作者：吴绮
朝代：清
体裁：七言律诗

一夜春风动薜萝，送君归去理渔蓑。青山有事高天近，碧草无言古路多。入市几人工击筑，还家终日看悬梭。閒来莫向嵩阳过，醉倚桐江可放歌。
赠宋维清
作者：吴绮
朝代：清
体裁：七言律诗

清霜瑟瑟鬓华寒，长铗由来未易弹。十九人中犹作客，七千里外为求官。居贫未信从军乐，任侠偏嗟行路难。漫道珊瑚空在手，富春明月挂渔竿。
赠小有
作者：吴绮
朝代：清
体裁：七言律诗

到门五柳欲留莺，已听先生索酒声。未易途穷仍作达，最怜身老更多情。人间风月愁无赖，枕上公侯梦不平。劝尔学仙知路稳，白衣何事废经营。
赠张带三先生
作者：吴绮
朝代：清
体裁：七言律诗

鹤发垂肩已似银，飘然终日尚寻春。信惟前代留斯老，那得后生如此人。綵笔纵横曾未倦，青尊潦倒竟忘贫。閒来爱共麻姑语，沧海何年见起尘。
赠张洮侯
作者：吴绮
朝代：清
体裁：七言律诗

平子翩翩逸世情，披裘带索晚逃名。高谈直上三公坐，古调偏长五字城。尽日不妨沾酒卧，隔山长为看花行。那堪又作河梁客，何处双柑更听莺。
赠昉思
作者：吴绮
朝代：清
体裁：五言律诗

欲别翻无语，新诗为尔陈。聪明长累物，忼慨不宜人。妒益蛾眉美，贫教虎气驯。士龙君好友，归计且逡巡。
赠朱翁
作者：吴绮
朝代：清
体裁：七言律诗

塔影园东春树明，老夫被褐欲忘名。青山遮户人难到，白发看花妇共行。三径有时留野雪，几年无事入江城。独怜聱叟犹浮梗，谷口何缘学耦耕。
赠朱锡鬯太史
作者：吴绮
朝代：清
体裁：七言律诗

江左秋风拂羽翰，玉堂仙客下长干。文章早洗科名陋，词赋宁言遇合难。短褐登朝吾道重，高车夹路世情看。里儿漫作轻肥态，燕雀何堪测凤鸾。
赠松林寺僧
作者：吴绮
朝代：清
体裁：七言律诗

十年京雒几来游，开士相逢雪满头。犹记故人曾借榻，独怜羁客又登楼。花前对酒黄鹂晚，树下翻经白象秋。惭愧子虚徒寂寞，欲将心事问汤休。
赠池阳太守喻武公·其一
作者：吴绮
朝代：清
体裁：七言律诗

九子晴岚晓翠笼，讴歌遥听满江东。共闻童叟传新事，喜见循良有古风。为政谁能如召父，读书争欲就文翁。行春紫马寻常到，长命欣看彩缕红。
赠池阳太守喻武公·其二
作者：吴绮
朝代：清
体裁：七言律诗

盖代声华羡子才，一时公望独崔嵬。清能润物心如水，响欲惊天手似雷。野老共看持酒至，远人还为和诗来。应知名世生非偶，高户何难及上台。
赠沈秋涧道士
作者：吴绮
朝代：清
体裁：七言律诗

麟士高秋近若何，流霞飞观隔烟萝。閒游紫府长骑鹤，自写黄庭不换鹅。半院蕉阴研露早，一窗梧影得秋多。人间蛮触方酣斗，总向图南梦里过。
赠涛月
作者：吴绮
朝代：清
体裁：七言律诗

閒身爱向静中安，小阮相逢意更欢。自是管宁犹皂帽，何须贺监不黄冠。花于市远宜长对，树比邻多莫借看。大洞经完晴月上，一樽初熟共盘桓。
赠答张带三先生
作者：吴绮
朝代：清
体裁：七言律诗

梦绕茸城复几年，高斋今得话从前。长司花月何辞老，自主溪山即是仙。连理尚留三径树，分香犹卧一池莲。北窗更放烟鬟入，九点秋光到酒边。
赠维清
作者：吴绮
朝代：清
体裁：七言绝句

追随千里更踟蹰，潭水桃花意有馀。醉后片言君记取，镜湖春雨一床书。
赠苏昆生 其一 尾犯序
作者：吴绮
朝代：清
体裁：曲

风雪打貂裘。乡思惊梅，客心催柳。古寺栖迟见，白发苏侯如旧。最喜是、中原故老，犹记取、霓裳雅奏。相怜处，把繁华往事、灯下说从头。
赠苏昆生 其三 玉芙蓉
作者：吴绮
朝代：清
体裁：曲

沧桑一转眸。云雨双翻手。到如今，萧萧霜鬓如秋。那些个、五侯池馆争相迓，只落得六代莺花莽不收。抛红豆，叹知音冷落，向齐廷弹瑟好谁投。
赠苏昆生 其二 倾杯序
作者：吴绮
朝代：清
体裁：曲

风流忆，少年不解愁。游侠争驰骤。也曾向麋鹿台前、貔貅帐里，金谷留连、玉箫迤逗。把豪情倚月、逸气干云、西第南楼，都付与、漆园蝴蝶老庄周。
赠苏昆生 其五 尾声
作者：吴绮
朝代：清
体裁：曲

狂歌一曲，为君寿。同在此、伤心时候。且劝你、放眼乾坤，做个汗漫游。
赠苏昆生 其四 小桃红
作者：吴绮
朝代：清
体裁：曲

枉湿了，浔江袖。还剩得，兰陵酒。尽红牙拍断，红珠溜。青鞋踏遍，青山瘦。把黄冠撇却，黄金臭。管甚么蛟龙，争斗无休。
赠菊人
作者：吴绮
朝代：清
体裁：七言律诗

披草相过取数频，断桥凉雨两閒身。因贪夜色留深树，自爱秋风为古人。忍酒寒心惊岁晚，抱书归影失家贫。时时笑语东墙子，此世如君尚荷薪。
赠赵双白炎
作者：吴绮
朝代：清
体裁：七言律诗

闽客浮家泖水湄，孤踪不许俗人知。春衣尽典缘沽酒，晨突无烟独爱诗。晞发未忘文信国，论心常忆郑当时。如何忽作思乡曲，撷采幽香绝妙词。
赠赵莼客
作者：吴绮
朝代：清
体裁：七言律诗

赵壹风流客共传，翛然鹤立似神仙。爱莼直走三千里，种树今来二十年。碧嶂高低横醉眼，玉台左右倚吟肩。如何更恋湖光好，苏小门前又放船。
赠赵莼客
作者：吴绮
朝代：清

闽客浮家泖水湄，孤踪不许俗人知。春衣典尽缘沽酒，晨突无烟独爱诗。晞发未忘文信国，论心长忆郑当时。何来忽作思乡曲，撷采幽香绝妙词。
赠郑愚公州牧
作者：吴绮
朝代：清
体裁：五言律诗

超然爱仁表，相遇岭南春。诗肯从人好，官因玩世贫。途穷无可泪，舟小不容身。万里归何讣，凄凄别路尘。
赠钱武子德震
作者：吴绮
朝代：清
体裁：七言律诗

屈指论交三十年，仲文高致益萧然。无家每就门生宿，有句争为过客传。百尺自高谁得上，一寒犹在不求怜。近来机事浑相忘，鸥鸟群游向海边。
赠陆文孙
作者：吴绮
朝代：清
体裁：七言绝句

莺脰湖边杨柳春，相逢倚楫暗伤神。鄂君绣被知何处，肠断何戡是旧人。
赠陈娄东
作者：吴绮
朝代：清
体裁：七言律诗

萧斋六月葛衣单，客况于今且暂宽。自笑酒狂犹未减，却怜诗瘦更相看。思君那得过蓬户，似我都忘著楮冠。却笑玉山浑欲倒，也随陶令两眉攒。
赠陈转庵太守
作者：吴绮
朝代：清
体裁：七言律诗

闻风久愿识荆州，此日偕登庾亮楼。似水已知清彻底，为山独许柱中流。竹根擎出盘觞古，菊蕊浮来几席幽。自笑狂夫多懒慢，此番倾倒为君侯。
赠雨青上人
作者：吴绮
朝代：清

支公能好鹤，闭户托香林。庭树一何静，湖光相与深。帆开知雨霁，磬响落檐阴。我自劳劳者，逢君生远心。
赵双白招饮莼屋歌
作者：吴绮
朝代：清
体裁：古风

五月梅黄清暑天，我时来放泖湖船。天水才人赵二火，为予设食开华筵。赵君本是漳南客，采莼却泛吴淞宅。结友偏能爱冷人，作诗不肯从时格。长卿四壁都无有，脱衣换得临邛酒。伯通庑下日高吟，新词婉丽如秦柳。忆昔相国江夏公，歌残正气骑飞龙。西台恸哭走万里，独收碧血归苌弘。君是奇人好奇句，十载幽栖长闭户。不知谁肯荐凌云，我又摇摇载秋去。
赵孟迁自题小像曰方朔再见之图为书断句
作者：吴绮
朝代：清
体裁：七言绝句

七十骑驴上帝台，朗吟长啸口常开。奚奴辟易惊狂客，知是先生岸帻来。
赵尚书故姬·其一
作者：吴绮
朝代：清
体裁：七言绝句

舞队歌筵盛德新，芳姿曾掩翠蛾颦。宁知华屋伤心处，不负尚书是此人。
赵尚书故姬·其二
作者：吴绮
朝代：清
体裁：七言绝句

瞥眼繁华不掉头，药炉经卷度清秋。春申珠履应无数，莫过张家燕子楼。
踏莎行 其一 次韵答杜茶村社适行二
作者：吴绮
朝代：清

雁送霜愁，蛩添雨思。苔生卧阁浑无事。柴桑处士正饥驱，白衣渐愧江州刺。句冷吴枫，题残永柿。杜家又让君行二。买山自是古人心，何须咄咄频书字。
踏莎行 其三 登章贡台题七姑祠下
作者：吴绮
朝代：清

二水交环，一亭孤峙。飞鸿数尽斜阳里。蛾眉何处问残碑，金炉篆冷飘香地。豆架藤荒，瓜棚竹倚。闲行暂遣羁情耳。无端高处转生愁，归帆不把乡心寄。
踏莎行 其二 湖上
作者：吴绮
朝代：清

镜影平湖，裾腰芳草。一般春树西陵好。今年更自觉撩人，画船系处垂杨袅。那得身闲，空怜鬓老。沈郎清癯谁知道。拟将愁绪诉东风，东风又怕花枝恼。
踏莎行·次韵答杜茶村社适行二
作者：吴绮
朝代：清

雁送霜愁，蛩添雨思。苔生卧阁浑无事。柴桑处士正饥驱，白衣渐愧江州刺。句冷吴枫，题残永柿。杜家又让君行二。买山自是古人心，何须咄咄频书字。镜影平湖，裾腰芳草。一般春树西陵好。今年更自觉撩人，画船系处垂杨袅。那得身闲，空怜鬓老。沈郎清癯谁知道。拟将愁绪诉东风，东风又怕花枝恼。二水交环，一亭孤峙。飞鸿数尽斜阳里。蛾眉何处问残碑，金炉篆冷飘香地。豆架藤荒，瓜棚竹倚。闲行暂遣羁情耳。无端高处转生愁，归帆不把乡心寄。
踏莎行·雨花台
作者：吴绮
朝代：清

百尺高台，六朝芳草。直到而今青未了。谈经无复旧袈娑，天花零落知多少。往事空怀，故人俱杳。重来忘却梅冈道。欲呼浊酒向秋山，啼乌似识参军老。
蹴鞠
作者：吴绮
朝代：清
体裁：五言律诗

轻薄由来惯，虚空不自持。转旋宁有定，腾跃亦何奇。社匝花围日，场搓柳软时。可怜差一瞬，抛掷岂堪思。
转应曲 其一 蟋蟀
作者：吴绮
朝代：清

蟋蟀，蟋蟀。啼向兰闺声急。泰娘初解离情，悄拥鸾衾梦惊。惊梦，惊梦。斜月压帘霜重。
转应曲 其二 鹦鹉
作者：吴绮
朝代：清

鹦鹉，鹦鹉。花底时梳翠羽。见人学道相思，却忆关山别离。离别，离别。万里秦天陇雪。
转应曲·蟋蟀
作者：吴绮
朝代：清

蟋蟀，蟋蟀。啼向兰闺声急。泰娘初解离情，悄拥鸾衾梦惊。惊梦，惊梦。斜月压帘霜重。鹦鹉，鹦鹉。花底时梳翠羽。见人学道相思，却忆关山别离。离别，离别。万里秦天陇雪。
辘轳金井·燕支井
作者：吴绮
朝代：清

藤黄树老绿阴浓，下有陈宫遗甃。金绠银床，总繁华非旧。泥封古宝。等不出、洗妆时候。鼓振琼楼，书藏锦褥，玉人香瘦。谁扶起一双翠袖。叹庭花已落，麦苗空秀。轻掷河山，算兴亡难究。余香染手。尚红沁、石痕如绣。野客秋寻，山僧晚汲，紫泉空溜。
迁居种字林有作
作者：吴绮
朝代：清
体裁：五言律诗

懒效灵均卜，因携抱朴装。鹤驯能负笈，龟老解支床。过雨移山竹，留春障海棠。从今花下醉，酹酒寄襄阳。
过九龙峰下有感
作者：吴绮
朝代：清
体裁：七言律诗

寒林叶尽影初齐，秀嶂排空隔乱溪。梅发土墙山雀闹，酒香茅屋雪鸦啼。高云不共僧同住，野草长教客自迷。多少繁华无处问，春来燕子定谁栖。
过二峰庵
作者：吴绮
朝代：清
体裁：七言绝句

春半看花取次忙，晚来烧笋饭筼筜。清贫太守閒经过，又费山僧几日粮。
过亡友故居有感·其一
作者：吴绮
朝代：清
体裁：七言绝句

朱楼一带映揉蓝，曾见藏书话玉潭。词赋可怜萧瑟尽，不留红豆在江南。
过亡友故居有感·其三
作者：吴绮
朝代：清
体裁：七言绝句

舞散歌消碧树层，遗棺空自罥枯藤。画船不少如渑酒，一滴谁浇下马陵。
过亡友故居有感·其二
作者：吴绮
朝代：清
体裁：七言绝句

一代声名世罕俦，西园狎客旧同游。如何剑履尘埋后，难保张家燕子楼。
过亡友故居有感·其四
作者：吴绮
朝代：清
体裁：七言绝句

黄�难寻事可嗟，平原空剩夕阳斜。行人莫漫伤零落，故国全无玉树花。
过俞锦泉流香阁观剧
作者：吴绮
朝代：清
体裁：七言律诗

无限春风上袜罗，洛神曾见赋东阿。偶停残岁青帘舫，来听良宵白苧歌。座上狂夫多小凤，屏前仙子尽长蛾。紫云不识今谁是，但倒金尊唤奈何。
过南康值阴晦风驶不得登庐山舟中遥望有作
作者：吴绮
朝代：清
体裁：古风

湖雨湖烟失昏晓，片帆去疾如飞鸟。半日过尽彭蠡湖，一生漫说匡庐好。匡庐别我岂忘情，我忆匡庐殊未了。待得看足罗浮花，归来与汝五老为六老。
过南昌见滕王阁被焚
作者：吴绮
朝代：清
体裁：五言律诗

来访临江迹，焚馀剩败椽。可怜彭蠡水，难救祝融烟。帝子名空在，才人赋自传。西山与南浦，无计更流连。
过友人斋头看竹
作者：吴绮
朝代：清
体裁：七言绝句

北郭东门访隐沦，琅玕万个碧无尘。邻家莫把王猷拟，看竹还应为主人。
过古法堂
作者：吴绮
朝代：清
体裁：七言律诗

支遁禅关掩夕曛，钟声先向隔溪闻。松阴晚送岩前日，花气晴为岭上云。客梦偶将山榻借，诗题閒倚石幢分。山童浪逐寻香伴，笑说寒香惹髻芬。
过回龙山
作者：吴绮
朝代：清
体裁：七言律诗

风静蒲帆远望纾，插天高壁翠何如。山疑轩帝骑时返，石是娲皇补后馀。岩畔谁能逢异客，洞中应自闭灵书。空怜行役难停楫，不见秦人愧老渔。
过大庾岭经张曲江祠·其一
作者：吴绮
朝代：清
体裁：五言律诗

水尽南天日，惊看鸟道悬。一门分楚粤，五岭各风烟。松古云千尺，茶香路两边。始兴功业在，野叟尚能传。
过大庾岭经张曲江祠·其三
作者：吴绮
朝代：清
体裁：五言律诗

南徼兵初罢，登高望不穷。天低云自碧，霜薄树难红。香橐奔群贾，油幢倚上公。可堪车马迹，影乱夕阳中。
过大庾岭经张曲江祠·其二
作者：吴绮
朝代：清
体裁：五言律诗

盘曲登青嶂，篮舆一径斜。艰难寻荔子，惆怅为梅花。海暖曾无雪，峰高半隐霞。雁飞真不度，行客自忘家。
过大庾岭经张曲江祠·其四
作者：吴绮
朝代：清
体裁：五言律诗

垂老为行役，凄凄百病身。无聊因作客，不定是依人。路到难辞险，家遥多念贫。停车最高处，云气满秋旻。
过天平山庄有感
作者：吴绮
朝代：清
体裁：七言律诗

闻说繁华迹已迷，风光无复杜陵西。海棠楼阁莺花冷，菡萏池塘燕麦齐。独恨画桥存宛转，不堪妆院变招提。从来天地都如此，响屧廊边杜宇啼。
过御河见冰泮有感
作者：吴绮
朝代：清
体裁：五言律诗

几日条风至，皇州景渐融。河冰消独鹿，春色到卢龙。竹箭非难渡，兰舟未易从。乡愁不可极，采采梦芙蓉。
过惺寂上人
作者：吴绮
朝代：清
体裁：五言律诗

偶尔维孤艇，寻幽过竹房。松杉前代老，橘柚晚庭香。问法携红袖，探书出锦囊。清谈能竟日，山鸟共禅床。
过施子里村居
作者：吴绮
朝代：清
体裁：五言律诗

言寻扬子宅，步屧过林丘。柳色行三径，梅花卧一楼。地偏春独早，人静月同幽。更有南溪约，相迎是白鸥。
过景凤山精舍访王汲公
作者：吴绮
朝代：清
体裁：古风

闻山辄意移，况复良朋在。忻然荷篮舆，携手入香界。花气落盘觞，绿阴满襟带。良会无近情，高言谈往代。举目睇层云，秋山若相爱。莫惜秉烛游，离鸿渺天外。
过未未岭至上沙看诸园牡丹
作者：吴绮
朝代：清
体裁：七言律诗

春光草草兴匆匆，竟日篮舆树色中。花事正当逢谷雨，人家多半住松风。泉俱入涧声相乱，石尽拿云势不同。遍历山庄谁是主，等閒开过牡丹丛。
过横山
作者：吴绮
朝代：清
体裁：五言律诗

胜日寻佳地，横山路不分。竹连高下岭，松住往来云。木老秋将脱，钟寒午一闻。清言真未厌，倾倒为诸君。
过武侯祭风台
作者：吴绮
朝代：清
体裁：七言绝句

崔巍一片撼江隈，百万雄师竟未回。吴蜀祗缘分王气，东风宁必待登台。
过殿闻秋水轩观荷
作者：吴绮
朝代：清
体裁：五言律诗

作客宜閒步，池莲爱晓红。放怀孤屿上，送影一亭中。花密全无水，香多不为风。宁知鱼戏处，叶叶自西东。
过池阳书院简喻武公太守二首·其一
作者：吴绮
朝代：清
体裁：七言律诗

几年兵燹遍蒿莱，此地争传绛帐开。一代菁莪身自教，千林桃李手亲栽。筵陈广榭三鳣集，洞启名山一鹿来。常衮只今多雅化，翩翩鹊起尽奇才。
过池阳书院简喻武公太守二首·其二
作者：吴绮
朝代：清
体裁：七言律诗

华堂百尺采霞披，濂洛风高道在斯。谁解得民先得士，人能为父更为师。阶前月照春弦夜，席上云生昼讲时。从此东南人就学，文翁弦诵谢公诗。
过淡心月波楼对雪次韵
作者：吴绮
朝代：清
体裁：七言律诗

小阁疏棂透北风，拥炉閒对鹿皮翁。谁教松菊留今日，却笑菰芦在此中。寒甚颇宜人事少，醉来难耐客心雄。山茶独有知春意，已缀岩冰破浅红。
过漫园访陈元伯即赠
作者：吴绮
朝代：清
体裁：七言律诗

室迩何须著屐迎，开门即有住山情。亭花影接池花影，林叶声传砌叶声。官冷尚能容下榻，人閒常得共敲枰。不嫌剥啄惊栖鹤，日向桐阴取次行。
过灵岩访鉴公遇健庵同年
作者：吴绮
朝代：清
体裁：七言律诗

石径斜阳照古松，上方清话晚云浓。青山竹里徐陵到，白雪花前慧远逢。野鹤梦回千岭月，水犀人去一声钟。独怜陶令攒眉卧，懒向岩边曳短筇。
过田纶霞学使寓园
作者：吴绮
朝代：清
体裁：七言律诗

郭外春林带白沙，过从终日玩韶华。江山胜处须留客，风雨频时独念花。吾道行藏应有托，人生忧乐总无涯。清吟独有田京兆，静对隋堤御柳斜。
过白孟新桥西草堂·其一
作者：吴绮
朝代：清
体裁：七言律诗

梁武城边万柳凋，双飞白板向斜桥。先生晚日横摊卷，童子秋风出采樵。黄叶有情堆北牖，青山无路认南朝。登楼不道成惆怅，废却江州酒满瓢。
过白孟新桥西草堂·其二
作者：吴绮
朝代：清
体裁：七言律诗

燕子重来旧垒荒，清溪犹自绕柴桑。山河六代云双屐，风雨半城秋一床。草草盘餐存古道，萧萧门径着斜阳。归途莫怪篮舆晚，儿子凭肩店火黄。
过石门有感·其一
作者：吴绮
朝代：清
体裁：七言绝句

三十年前共月明，玉箫吹作凤皇声。而今携手同苍鬓，懒向桃花说姓名。
过石门有感·其二
作者：吴绮
朝代：清
体裁：七言绝句

乐令清言事未遥，山丘华屋恨难消。凭将醉后羊昙泪，弹向春江作晚潮。
过藏山和尚寓楼题赠
作者：吴绮
朝代：清
体裁：七言律诗

柱杖高擎不语禅，相逢幕府旧山边。维摩室内文章座，慧远池中书画船。东度共传圆觉论，北行先赋远游篇。台城正向秋窗见，尽日登楼各黯然。
过隐仙道院
作者：吴绮
朝代：清
体裁：五言律诗

问法来仙院，门开是处幽。云高双鹤去，地静一麋留。有竹皆分径，无山不向楼。月中金磬响，时听步虚游。
过顾云美塔影园即步移居四首·其一
作者：吴绮
朝代：清
体裁：七言律诗

高士幽栖水竹边，双扉閒扣即欢然。常开蒋诩花间径，共坐张融岸上船。穿叶芙蕖经雨长，弄丝杨柳受风偏。萧疏最爱蓬蒿满，莫道雕栏不似前。
过顾云美塔影园即步移居四首·其三
作者：吴绮
朝代：清
体裁：七言律诗

老树犹存隔代枝，衡门泌水足栖迟。閒从栗里频栽秫，耻向桐江再下丝。幽桂一丛看绕砌，芙蓉三面不编篱。曾闻红豆龙门叟，长把新诗说项斯。
过顾云美塔影园即步移居四首·其二
作者：吴绮
朝代：清
体裁：七言律诗

一到高斋一眼明，多君位置得閒情。谁题门巷称通德，自写经函号净名。支榻正逢溪鸟下，开窗时看岭云生。也知陵谷须臾过，塔影何当似旧横。
过顾云美塔影园即步移居四首·其四
作者：吴绮
朝代：清
体裁：七言律诗

虎阜南头曲径迤，幽人偃仰绿阴垂。独收北海倾巢子，爱诵西台扣石诗。地许浣花留杜甫，天教学稼老樊迟。只怜乌鹊无归处，犹对疏星绕一枝。
过鸳鸯湖
作者：吴绮
朝代：清
体裁：五言律诗

二十六年前，高楼尚宛然。旧游空岁月，新事到山川。础石埋荒草，帘珠坠野田。凭栏更无处，渔唱起寒烟。
过黄陵庙
作者：吴绮
朝代：清
体裁：七言律诗

鹧鸪声里倚兰舟，帝子遗踪此处留。妆就湖山三万顷，啼残烟雨几千秋。青枫叶冷鸾旗出，斑竹痕深雁柱流。一酹椒浆寒日晚，苍云隐隐隔巴丘。
迎春乐·灯夜
作者：吴绮
朝代：清

东风着意吹弦管，先送与、梅花暖。参军岁岁逢春懒，怎耐得、看灯眼。无赖是、玉轮高碾，都照向红楼人面。一个扬州杜牧，早为迷香软。
远望
作者：吴绮
朝代：清
体裁：五言绝句

波远鱼难渡，风高雁不行。故园秋草外，一半是斜阳。
连理枝
作者：吴绮
朝代：清

恨煞兰舟荡，轻许罗衫放。胆怯空房，愁添满镜，是何离况。看床儿犹是向时铺，怎今宵难上。犹记临行样，难把游踪望。落叶轻狂，残花冷淡，总成抛漾。只阶前蟋蟀忒多情，到更深相傍。客里西风早，槛外烟波绕。好句频传，美人何处，碧云秋杳。听花间屐齿破莓苔，是谢池春早。莫把桐荫扫，共取金蕉舀。朗月华灯，南皮人散，几时重到。望东来飞盖过红桥，待芙蓉开了。
连理枝 其二 同丁韬汝饮花下忆令兄雁水先生不至
作者：吴绮
朝代：清

客里西风早，槛外烟波绕。好句频传，美人何处，碧云秋杳。听花间屐齿破莓苔，是谢池春早。莫把桐荫扫，共取金蕉舀。朗月华灯，南皮人散，几时重到。望东来飞盖过红桥，待芙蓉开了。
连理枝·其一
作者：吴绮
朝代：清

恨煞兰舟荡，轻许罗衫放。胆怯空房，愁添满镜，是何离况。看床儿犹是向时铺，怎今宵难上。犹记临行样，难把游踪望。落叶轻狂，残花冷淡，总成抛漾。只阶前蟋蟀忒多情，到更深相傍。
退翁亭小饮
作者：吴绮
朝代：清
体裁：七言律诗

篮舆日涉兴难穷，独扣山扉过竹丛。谁把寒溪招漫叟，尚留深谷号愚公。飞觞送酒春蔬碧，归骑笼花晚卉红。不是夕阳催百鸟，接䍦倒着向东风。
送云逸侄归里
作者：吴绮
朝代：清
体裁：七言律诗

骊歌初唱客将还，送别隋堤柳一湾。四野寒烟过赤岸，千峰晴雪望黄山。协来吉卜怀应喜，携去哀辞泪欲斑。从此南陔须再补，澄溪家住白云间。
送井铁
作者：吴绮
朝代：清
体裁：七言律诗

风吹残叶下桑乾，送别临岐更驻鞍。马市金残台已废，酒楼人散筑空弹。黄河有路坚冰合，白雪无声古木寒。此去灞桥频北望，新诗应爱锦囊宽。
送亦韩弟廷对之京
作者：吴绮
朝代：清
体裁：七言律诗

圣朝虚席待凌云，才子名成冠一军。两制久传中舍诰，三唐初变左台文。官梅度雪枝争发，繁杏临春蕊渐纷。相送此时无可赠，吾家风节古来闻。
送亭彦归槜李
作者：吴绮
朝代：清
体裁：七言律诗

故人入雒转飘萍，苏李河梁别袂青。禾黍晚烟弹筑市，芙蓉新雨落帆亭。谁开鸱尾迎王粲，每忆龙头属管宁。君去乡园何日返，莼丝应不羡侯鲭。
送人归里
作者：吴绮
朝代：清
体裁：五言律诗

关塞雪初尽，大河春水生。送君归薜荔，值我忆柴荆。浪稳怡凫性，云高出雁声。故乡烟树外，立马一含情。
送人望归里
作者：吴绮
朝代：清
体裁：七言律诗

帝城骄马竞鸣珂，才调如君返薜萝。沈约情多原善病，荆卿年少已悲歌。黄河水涨看渔艇，白岳天寒拥鹭蓑。自恨故乡归未得，几年垂柳忆灵和。
送仲潜南还兼讯同社诸子
作者：吴绮
朝代：清
体裁：古风

十年不到康山路，梦里江云隔春树。忆昔当年庑下栖，赁舂早得皋君顾。此时廷尉绾金章，高名大节凌天阊。君家兄弟富文藻，马氏白眉称最良。伯也论交具鸡黍，晨夕追随呼尔汝。与君接袂不多时，把酒谭诗独心许。待诏无端同曼倩，离怀岁岁惊飞电。潞河双鲤不传书，渔阳匹马还重见。见君不为名利来，取卵危巢事可哀。万里艰难归赵壁，三秋慷慨上燕台。燕台芜没堪长恸，昭王死后黄金重。紫阁何人解设鲭，朱门到处长题凤。怜君意气转相投，匝岁浮踪每共游。寒灯岁卧山中寺，短筑狂歌市上楼。狂歌醉卧日相看，似尔浑忘归计难。岂谓秋风生短褐，却教明月照征鞍。高梁鞍马纷斜照，丈夫小别何堪道。心事宁须儿女知，图谋肯使英雄笑。为我传言旧酒徒，五陵同学漫踟蹰。长卿已倦游梁兴，欲向康山更结庐。
送余广霞归吴门
作者：吴绮
朝代：清
体裁：六言诗

与我梁溪同客，送君吴苑先行。山中二泉正冽，湖上诸峰早青。斗茗半囊诗草，采莲一路歌声。迎门应呼骥子，三径秋来已成。
送冒巢民归雉皋
作者：吴绮
朝代：清
体裁：古风

入夏在三月，江湖尚春色。良友多奇怀，为乐不可极。胡为忽言归，徒令众心恻。骤别两情深，馀欢百忧积。人心不能静，世事殊未息。蛾眉一见妒，岂在得与失。举手送君行，发白难再黑。我身非冥鸿，安能避矰弋。有约且复来，流光共相惜。饮酒听清讴，葆真庶无斁。
送冷松先归新安
作者：吴绮
朝代：清
体裁：七言律诗

彦章南去布帆斜，麦秀风高下白沙。我为忆家聊作客，君将送客反离家。乡关远出千重树，山岳晴分一片霞。先报故园诸父老，好排鸥鹭待归槎。
送卢宾三携家归皖江
作者：吴绮
朝代：清
体裁：七言律诗

漠漠彤云雪乍晴，蒲帆十幅出芜城。故人正作中年别，才子偏高大历名。画桨月明横轸夜，玉箫风和扣舷声。皖江旧是英雄地，怀古应知有远情。
送友人南归
作者：吴绮
朝代：清
体裁：七言律诗

丰城五载剑光沉，许报平安果有今。数转雷霆知帝意，频劳风雨识天心。并州稚子还骑竹，邺下词人更入林。一棹春江烟水阔，莫愁何日共幽寻。
送友人还江南
作者：吴绮
朝代：清
体裁：七言律诗

离亭芳草杂蘼芜，客里歌骊意转孤。紫陌飞花初过马，白门垂柳正啼乌。往来路向东西别，醉醒情因去住殊。若到隋堤烦寄语，郢州诗思满东吴。
送叶井叔归里
作者：吴绮
朝代：清
体裁：七言律诗

隋桥垂柳布帆欹，梦得衔觞感路岐。客况不堪沽酒少，归装偏为买书迟。雪堂水涨鱼肥日，月观花深燕乳时。两地相思知未免，可能重寄四愁诗。
送吕半隐·其一
作者：吴绮
朝代：清
体裁：七言律诗

曲江当日手亲题，老向荆南独杖藜。菊自晋花犹满把，瓜留秦种渐成畦。难将往事论苏李，剩取高风似阮嵇。遥望故乡休下拜，杜鹃仙魄不重啼。
送吕半隐·其二
作者：吴绮
朝代：清
体裁：七言律诗

隋堤杨柳画溪藤，两地论交得未曾。笑我世情随日淡，羡君诗兴逐年增。因耽白社寻庐阜，爱写青山为武陵。今日相看须进酒，小花蛮榼可三升。
送周伯衡入楚
作者：吴绮
朝代：清
体裁：七言律诗

山入东南不断青，柳花吹客去难停。三春诗酒分吴苑，万里楼船过洞庭。谁欲竟吞云梦泽，那堪空卧少微星。烦君寄语麟台客，岳麓峰前好勒铭。
送善伯归翠微峰·其一
作者：吴绮
朝代：清
体裁：七言律诗

长安阅尽不如归，送尔囊书返翠微。乌谷老梅香满帙，易堂寒竹影侵衣。梁生妻子同田舍，陆叟宾朋共钓矶。他日池边看杨柳，可容萧慎暂相依。
送善伯归翠微峰·其二
作者：吴绮
朝代：清
体裁：七言律诗

留得新诗出帝都，掉头吾自羡狂奴。三年客兴同琴酒，一日归装入画图。颇累微名幽事少，欲成高隐别怀殊。不知坐啸东房夜，曾念吴船旧雨无。
送存永之大梁
作者：吴绮
朝代：清
体裁：七言律诗

世事悠悠未易论，送君那复对离尊。七千路外存师友，廿四风前别弟昆。笑指归鸿辞越峤，醉驱羸马过夷门。凭将今日梁园句，一慰江淹别后魂。
送孝威归吴陵
作者：吴绮
朝代：清
体裁：七言律诗

京雒风尘不耐看，送君五月发长安。路归南国花初落，梦到西山雪正寒。燕市壶觞秋寂寞，吴州灯火夜团圞。丈夫莫更随蓬转，翘首云霄在羽翰。
送孝昭游武林再得十灰
作者：吴绮
朝代：清
体裁：七言律诗

见说西陵花更栽，褰裳无计几徘徊。忽闻诗酒催行去，益令湖山入梦来。油壁漫寻苏小约，金装长忆陆生才。竹西五月芙蕖好，分付蒲帆缓缓开。
送季儿赴均阳兼寄辰六
作者：吴绮
朝代：清
体裁：七言律诗

雪霁天涯客路开，楚山南望绿崔嵬。苍头倚辔催长发，白发垂堂盼早来。廉吏无家空恋阙，离人易感莫登台。此行若过南阳道，好向龙冈酹一杯。
送季沧苇归省
作者：吴绮
朝代：清
体裁：七言律诗

圣朝多暇可抽身，拜庆南归豸绣新。数卷诗篇留好友，一囊谏草献尊亲。门前折柳当残雪，江上逢花及晚春。送客此时还自笑，十年京雒满衣尘。
送宗鹤问之官秋浦·其一
作者：吴绮
朝代：清
体裁：七言律诗

水国垂杨挂夕晖，河梁执手寸心违。不教才子题红药，却送先生上翠微。山水有情人未老，琴书无事道宁非。金门曼倩知多少，羡尔江边苜蓿肥。
送宗鹤问之官秋浦·其二
作者：吴绮
朝代：清
体裁：七言律诗

五十年来两不疑，中间出处见交期。惊看奇字皆零落，博得除书是别离。同学故人馀几在，渡江名士复谁知。可怜选阁遥相望，一样栏杆两处诗。
送家仲云归里
作者：吴绮
朝代：清
体裁：七言律诗

高天霜落木初飞，送别河桥指翠微。作赋最怜人善赋，思归常羡客先归。向平婚嫁随时遣，阮籍行藏与世违。子去须为余料理，丰南犹有旧鱼矶。
送家伯御归里
作者：吴绮
朝代：清
体裁：七言律诗

东阁官梅渐作花，延陵才子又还家。舟过钟阜山千叠，门对丰溪水一涯。笑我暮年方解组，如君佳句合笼纱。为传逋叟思乡梦，长绕燕峰几片霞。
送家伯成赴闽臬
作者：吴绮
朝代：清
体裁：七言律诗

一片朱幡挂海云，攀辕父老正殷勤。谁言寤寐劳真主，几见英雄似使君。曾有人文消讼狱，肯将民命博功勋。搴帷到处皆传羡，独向青天盼雁群。
送家右舟归里
作者：吴绮
朝代：清
体裁：七言律诗

才名久愧说平舆，春至徒怜去雁疏。紫佩乍分张氏剑，黄金犹载马卿书。满船山色看东岳，一枕河声下北徐。到日綵衣休久恋，枚皋词赋在彤庐。
送家子山赴淮
作者：吴绮
朝代：清
体裁：七言律诗

金昌亭畔雪如丝，赠别河梁为赋诗。从此倚门频有望，于今失路复谁知。辞家莫过田横国，得酒烦浇漂母祠。只恐秋风动淮水，故山丛桂正相思。
送家方涟时以言事左迁
作者：吴绮
朝代：清
体裁：七言律诗

杨花榆荚满天津，兄弟伤离况晚春。当代人才惟卷舌，寒家时论有批鳞。云高白岳三花句，路稳黄河一叶身。莫便早图安石卧，转环应是起埋轮。
送家长庚奉使安南·其一
作者：吴绮
朝代：清
体裁：七言律诗

圣朝典礼被遐方，特借星槎出玉堂。古贝林中宣慰册，大罗城里贡名香。还家剩有相如弩，报国宁忘陆贾装。独有水曹何逊在，伤离空自折垂杨。
送家长庚奉使安南·其二
作者：吴绮
朝代：清
体裁：七言律诗

祖帐群公列玉津，共看天马出埃尘。科名早冠廷中士，丰采还惊海外人。铜鼓山川开旧路，石门歌舞拜陪臣。凭君更和云卿句，遥慰长安别梦频。
送家鱼山司李浔江
作者：吴绮
朝代：清
体裁：七言律诗

碧障遥通勾漏滨，孤臣远去拥雕轮。题诗酌水吾家事，载石还乡异代人。鸿雁逼天山桂晚，鹧鸪啼月岭梅春。独怜京雒相思泪，不浣机云袂上尘。
送宾三归皖江
作者：吴绮
朝代：清
体裁：七言律诗

送君归去欲何之，梅雨横江一棹迟。客里依人原计短，乱中回信恐家移。路遥莫问三江水，装薄惟存数首诗。我亦绕枝无可托，月明空约再来期。
送岱观大兄归馀杭
作者：吴绮
朝代：清
体裁：七言律诗

江关秋晚叶初黄，老去相逢眼更狂。谁许文章能绝代，可堪兄弟尽他乡。陶潜未稳归田计，陆贾难留使越装。我欲寻君待花信，碧湖春酒醉馀杭。
送张大光佥宪视学蜀中
作者：吴绮
朝代：清
体裁：七言律诗

谈兵郎署几年同，负弩重看蜀道雄。已信文翁多异政，却怜谯秀少遗风。蚕丛驿路青天外，杜宇江山夕照中。再过锦官烦借问，浣花谁夺彩笺红。
送戴绣臣归里
作者：吴绮
朝代：清
体裁：七言律诗

天涯岁晏促归程，送别如君客绪轻。独往果然惊世俗，一贫犹得重科名。时流竞识苏和仲，才子难留马长卿。知有官梅诗句在，不妨风雪到菰城。
送敦七之东淘
作者：吴绮
朝代：清
体裁：五言律诗

海国鱼盐地，胡为复漫游。鸡声连夜雨，雁影一年秋。酒为幽人索，文因故老求。知君意良厚，浮菊待归舟。
送文漪从军
作者：吴绮
朝代：清
体裁：七言律诗

风急卢龙塞草霜，故人一骑出渔阳。谁能更护诸侯使，自许相逢侠客场。青海射雕金箭落，红楼系马锦衣香。江东公瑾真年少，莫误春闺盼绿杨。
送春
作者：吴绮
朝代：清
体裁：七言律诗

韶华东逝竟如何，陌上空为缓缓歌。期尔重来芳草换，为谁将去落花多。百年身世骊驹往，六代山河杜宇过。幸有深杯婪尾酒，别离偏得醉颜酡。
送晋人赴幕
作者：吴绮
朝代：清
体裁：七言律诗

萧萧春树莫愁湖，犹带霜痕对板车。风雨十年黄叶梦，莺花三月白门书。孤身作客常依马，浪迹逢人说钓鱼。从此屋梁明月色，酒旗诗卷为君疏。
送曾青藜归光福山
作者：吴绮
朝代：清
体裁：古风

南丰曾子人中豪，机云与吾皆久要。十年以来各奔走，人琴泪落新亭酒。今年与仲为客同，握手扬州夕照中。扬州旧是莺花地，四海宾朋多意气。酒国词场有战争，袒臂轩眉无次第。多君壮志时激昂，龙章凤质如嵇康。玉山不改澄波度，綵笔长分皎月光。予独沉吟甘寂寂，爱君顾我同晨夕。不待云门奏曲终，此心自许胶和漆。吁嗟友朋离合皆有数，当时岂少相逢处。肝胆须从末路知，论交却悔平生误。明年邓尉梅花开，我欲浮家更一来。愿君汲取三万六千顷，为我酿作葡萄醅。
送朱亶初广文内擢翰院
作者：吴绮
朝代：清
体裁：七言律诗

纶扉几日拜恩初，负弩旋看拥传车。宋代楷模推武仲，汉廷词赋待相如。青门柳密秋行酒，紫府花深夜校书。到日故人应借问，东篱菊蕊近来疏。
送松林寺感旧次芝麓先生韵
作者：吴绮
朝代：清
体裁：七言律诗

袛林重到恨凄凄，绝似桃花使客迷。旧路已经添碧草，故人无复对青藜。风悲燕市骅骝散，日落长沙鵩鸟啼。即此河山诚邈矣，黄垆宁待酒重携。
送毕正持省觐
作者：吴绮
朝代：清
体裁：七言律诗

送君犹喜是归舟，一叶蒲帆趁碧流。柳陌十年常待月，桐江七里最宜秋。漫求浮世双青眼，且拜高堂两白头。但得新篇须早寄，松涛阁上暮云收。
送汪扶晨归黄山
作者：吴绮
朝代：清
体裁：古风

广陵一片月，凄其泫秋露。赖此今古人，言情托词赋。汪子云霞姿，文采宿所具。今年过竹西，披襟日相遇。慷慨向江海，缠绵在朝暮。饮酒岂不乐，赴义鲜欢绪。忽归莲花峰，复以故人故。旧好尚不忘，而况在心素。以此感同人，惜别重相聚。置酒曲江滨，揽袂隋堤路。送子以远心，斜阳独延伫。
送汪舟次太史奉使中山
作者：吴绮
朝代：清
体裁：七言律诗

谕蜀何烦羡马卿，绯骖夹道送君行。装从南越台前盛，文向东坡海外成。岛屿岂期才子见，波涛终为圣人平。独怜异国相思处，万里蓬壶月又生。
送沈国望之任东瓯
作者：吴绮
朝代：清
体裁：七言律诗

绛帐堂前旧两生，云卿今已出西清。年年送客逢人笑，处处看山羡此行。雨过好歌传箨岭，春来长啸坐莲城。烦君更续秦郎句，淮海莺花剧有情。
送玉林和尚奉诏归大雄山
作者：吴绮
朝代：清
体裁：七言律诗

才奉龙纶拜玉墀，乞归坚忆白莲池。东林道重辞銮日，北阙深恩解衲时。坐下真王参柏子，山中法侣望松枝。应知圣世求弘济，愿为苍生祝大慈。
送石潭归里
作者：吴绮
朝代：清
体裁：七言律诗

雪尽垂杨已渐深，临岐折赠欲沾襟。三同身世兼忧喜，四杰才华半古今。严谴原非真主意，贫归长系故人心。东门一送飞旌远，庄舄凄凉有越吟。
送石潭归里
作者：吴绮
朝代：清

雪尽垂杨已渐深，临歧折赠欲沾襟。三同身世兼忧喜，四杰才华半古今。严谴原非真主意，贫归长系故人心。东门一送飞旌远，庄舄凄凉有越吟。
送硕林归徐州·其一
作者：吴绮
朝代：清
体裁：五言律诗

徐卿怀旧里，驱马去彭城。楚汉千山路，江淮六月程。伤离杨柳尽，招隐桂丛生。为念蛾眉好，高楼月又明。
送硕林归徐州·其二
作者：吴绮
朝代：清
体裁：五言律诗

几载乡关梦，持觞此送君。归装沾塞雪，游棹入江云。辞赋存孤赏，图书许共分。隰西谁复在，凄绝是离群。
送程山尊还里
作者：吴绮
朝代：清
体裁：古风

程子我好友，卓荦负奇气。赋诗务高言，饮酒得真意。今秋来广陵，我亦从吴至。望衡在同巷，披衣辄相诣。醉醒既不殊，歌呼各有致。胡为似黄鹄，青云忽高逝。执手向旗亭，踌躇揽征骑。人生怀远情，动静必有寄。挈艳岂耽娱，乘时贵行志。愿言崇景光，春风或无异。
送程石门·其一
作者：吴绮
朝代：清
体裁：五言律诗

似尔犹卑伏，天涯更此行。云连关索岭，月照武侯城。捧檄安时誉，题诗寄远情。莫嗟为宦薄，吾道有长缨。
送程石门·其二
作者：吴绮
朝代：清
体裁：五言律诗

滇海烽初息，君游慷慨存。过家誇綵绶，仗节到辕门。远徼功名壮，他乡姓字尊。故人相见后，频与问饔飧。
送稼公南归
作者：吴绮
朝代：清
体裁：古风

京雒多秋风，行人踏黄叶。嗟君磊落不得意，告余欲向芦沟别。君家代住麻姑山，万里楼开碧玉阑。挥金只说论交易，拔剑宁歌行路难。行路难，长安道，朝百年，暮难保。君来独抱书一囊，五侯座上能昂藏。秋入寒山寻贾岛，晚披荒草哭昭王。爱才淝水陈参佐，为君特设南州坐。梁园佳句最先成，燕市高楼常独卧。咄咄长安多是非，酒酣拂袖忽思归。言寻霅水乌头舫，还掩秦淮白板扉。
送立斋学士还朝监修明史
作者：吴绮
朝代：清
体裁：七言律诗

忽听骊驹赴国门，离筵重起酌金樽。愿将异代无穷事，为报皇朝不次恩。海内徵输频岁急，江南文献几人存。应知宣室多清问，前席何妨委曲论。
送箕山
作者：吴绮
朝代：清
体裁：五言律诗

李子真奇士，论交历岁时。别离燕市酒，歌咏华山诗。问字人多有，挥毫我独知。送君江上去，明月寄相思。
送芝麓先生奉诏东粤
作者：吴绮
朝代：清
体裁：七言律诗

天门绛节映花明，诏下西台叱驭行。元老一时争去就，远人万里解逢迎。伏波壁垒珠崖古，清献图书昼桨轻。止驾无能空折柳，扬亭谁识旧侯生。
送藏山和尚还中泠时以梅花家语见示并惠新诗依韵答之·其一
作者：吴绮
朝代：清
体裁：七言律诗

空谷何来得好音，锡飞今见下东林。因寻老树穿幽径，欲共寒花说素心。有句直怜云未静，无言应共雪还深。西窗夜雨原堪听，拂袖谁教返碧岑。
送藏山和尚还中泠时以梅花家语见示并惠新诗依韵答之·其二
作者：吴绮
朝代：清
体裁：七言律诗

岁寒宁易得知音，一卷传来是道林。往日烟霜曾著眼，此时冰雪有同心。花将解语偏能淡，诗到难名更自深。我在罗浮颇相忆，独惭佳句付仙岑。
送辰六之任益阳·其一
作者：吴绮
朝代：清
体裁：七言律诗

十载风尘困彩毫，一行聊尔试牛刀。地经才子风原美，境有名山治不劳。乱定最宜消反侧，官閒宁必润脂膏。衰年送客情怀恶，沉醉为君倒浊醪。
送辰六之任益阳·其三
作者：吴绮
朝代：清
体裁：七言律诗

斗大宁须小一州，往年京洛敝貂裘。题屏自可传当宁，束带何妨见督邮。青史几行他日在，苍生百战此中留。漫言五斗为容易，曼倩今多索米愁。
送辰六之任益阳·其二
作者：吴绮
朝代：清
体裁：七言律诗

扬子蒲帆夕照悬，楚云多处接吴天。关心儿女三千里，过眼情亲十七年。岳麓晴岚来拄笏，潇湘秋色入鸣弦。黯然不尽芜城意，总在江郎赋两篇。
送辰六之任益阳·其四
作者：吴绮
朝代：清
体裁：七言律诗

天马超然本绝尘，持觞宁待赠言频。能教惠泽传仙尹，惟有清风慰远人。考拙催科唐课最，画图褒德汉恩新。功名今古因时会，骚怨还应笑楚臣。
送辰六归广陵
作者：吴绮
朝代：清
体裁：五言律诗

作客沧江上，含悽并此辰。云飞歌舞地，花炤乱离春。别绪添中岁，才名属后人。艰难吾道在，前路慎知津。
送近龙归省
作者：吴绮
朝代：清
体裁：七言律诗

五色莱衣染御香，春明门外是河梁。暂辞渤海尚书省，归拜汾阳异姓王。岛屿金戈民力尽，河山铁券圣恩长。趋庭倘问中枢事，愿助前筹靖玉狼。
送金亦陶游黄山
作者：吴绮
朝代：清
体裁：七言律诗

灵境应从到后知，已拚瓢笠待归期。忽闻高士探奇去，是我名山入梦时。直上莲花看日出，独寻芝草被云欺。避秦倘有遗民在，为访轩辕洗药池。
送长儿之澬江·其一
作者：吴绮
朝代：清
体裁：五言律诗

长自多身事，兹行难汝留。依人携敝箧，拜母过扁舟。去住凭黄耳，悲欢话白头。好将隋苑月，吟向洞庭秋。
送长儿之澬江·其二
作者：吴绮
朝代：清
体裁：五言律诗

远涉程难定，到时当早秋。白云孤烛夜，黄叶乱山头。彭泽分官米，湘江并客舟。及时须自力，归计漫淹留。
送陈昌箕下第归闽时以紫晶章见贻
作者：吴绮
朝代：清
体裁：七言律诗

北固风前一寄书，十年犹自困樵渔。多才莫倚中山管，失路空怀下泽车。醉客留欢金菡萏，美人充赠玉蟾蜍。凭君珍重凌云气，狗监曾闻荐子虚。
送雁市还湖上·其一
作者：吴绮
朝代：清
体裁：五言律诗

京雒不得意，言归寻旧湖。一身随敝马，六月尽长途。倚镫投诗卷，留琴别酒徒。将予江上梦，送子过东吴。
送雁市还湖上·其二
作者：吴绮
朝代：清
体裁：五言律诗

每别常多惜，兹行宁用嗟。时危难结客，身贱重离家。夜雨生芦草，秋风足藕花。湖头好诗句，一为寄京华。
送高念祖赴登州访谈舟石太守
作者：吴绮
朝代：清
体裁：七言律诗

高凤文章动九州，一朝弹铗赋东游。天心有意宁鳌极，世事无情托蜃楼。碧海扶桑看晓日，青山落叶下残秋。凝香深处同烧烛，为道张衡有四愁。
送髯孙赴粤幕
作者：吴绮
朝代：清
体裁：古风

铜马门前横晚照，年年别泪沾春草。丈夫牢落忽从戎，送君又出渔阳道。忆君年少读奇书，楼畔停车玉不如。珠勒游曾同白下，持毫诗拟过黄初。此时意气凌霄斗，醉挽胡姬弄杨柳。起舞时闻越石鸡，雄篇不换长卿酒。无端憔悴向长安，蜀道偏歌行路难。势去田文空感慨，愁来范叔只饥寒。飘零巷北连茅屋，细语空堂夜灯绿。幽愤难教鸊鹈知，途穷却向铜驼哭。一朝杨仆拥戈船，十丈牙旌下九仙。揖客将军称大树，登台宾客爱红莲。羡君掷笔心偏壮，拂拭吴钩笑相向。飞檄应教百郡传，凯歌会令三军唱。我泛葡萄持玉铛，为君倚筑歌吴声。依人漫作思乡梦，失路宁为出塞行。君不见陆郎夜策羊城骑，橐内黄金鸣得意。又不见伏波高柱矗云中，椒殿还论新息功。男儿致身会有处，安能老向东湖住。潮轰战鼓打崖门，月照零丁人未渡。韩柳文章儋耳诗，送君南去日相思。手中但有长缨在，莫恋花田饱荔枝。
送鹤问·其一
作者：吴绮
朝代：清
体裁：七言律诗

几年漂泊共长安，送别如君意万端。华发可知游宦久，绨袍不暖旧交寒。云深碣石鸿书远，雪下夷门马迹乾。犹喜陈蕃有悬榻，他乡文酒足清欢。
送鹤问·其二
作者：吴绮
朝代：清
体裁：七言律诗

三匝求枝迥未安，近来时事叹多端。愁中作别难成醉，闰后逢秋早觉寒。买马台前金已贱，画龙图上泪空乾。蛾眉有日当明镜，且尽离觞此夕欢。
遇吴羽士小憩双峰阁
作者：吴绮
朝代：清
体裁：五言律诗

探幽宁得倦，绝顶叩禅房。但觉此中旷，不知何处香。秋多山正紫，江冷树先黄。赖得逢脩静，萧疏共夕阳。
道场山
作者：吴绮
朝代：清
体裁：古风

郡阁望南山，城头入晴翠。乘舟汎湖滨，所望乃其背。策杖至山椒，旷然辟幽邃。清泉泛瑶碧，古刹拥蔚翠。旁有伏虎迹，莓苔绿无次。拾级上层峦，放眼乃无际。烟中数飞甍，云边认归枻。浩然吴越间，秋色落吾屐。乃知玉局翁，爱山固有意。
道场山次燕孙
作者：吴绮
朝代：清
体裁：五言律诗

苏公池上过，伏虎旧名存。吴越双峰出，湖山一塔尊。乱云横石磴，夕照满渔村。郡阁长相对，应怜月一痕。
道过梁溪访忆梅轩与姬人小憩
作者：吴绮
朝代：清
体裁：七言律诗

曰归忽己及春残，偶过蓉湖系木兰。才子意从眉黛得，离人都入画图看。花因蝶罥停偏久，柳为莺来折更难。桃叶明朝渡江去，欲吟团扇向谁欢。
遥和阮亭迷楼怀古·其一
作者：吴绮
朝代：清
体裁：七言律诗

寻秋当日怆同游，此日看诗忆故丘。彩艒笙歌荒垄断，玉钩花草暗泉流。隋唐旧事云千堞，今古閒愁雨一楼。为报子山休作赋，谁家风景剧铜沟。
遥和阮亭迷楼怀古·其二
作者：吴绮
朝代：清
体裁：七言律诗

玉箫明月迹全荒，几度临高揽客裳。南去江声通甓社，西来山色尽昆冈。乌啼老树春风晚，萤散空田夜雨凉。一曲清歌劳感慨，邢堪游子更柔肠。
邀笛步坐月
作者：吴绮
朝代：清
体裁：七言律诗

露洗青溪红树枝，一痕明月照人迟。今朝岂少横吹客，当日难忘竟去时。水气乍凉鱼更跃，霜花欲下鹤先知。云鬟怅望倡家女，画桨临江有所思。
邸后初成小斋寄何德峻·其一
作者：吴绮
朝代：清
体裁：五言律诗

纪闰当中夏，槐天暑未侵。小园初卷幔，上客正弹琴。砌药馀红浅，檐藤接翠深。坐来多逸事，相望在披襟。
邸后初成小斋寄何德峻·其二
作者：吴绮
朝代：清
体裁：五言律诗

避人通后圃，疏懒度年华。适意随红粉，摊书就碧纱。吟风听槛竹，待雨种亭花。独有离群思，萧然日又斜。
邸社宴集遇柳州太守江眉瞻话旧
作者：吴绮
朝代：清
体裁：七言律诗

春水垂杨拂画船，江头相送又经年。一灯白石吟边影，万里青樽别后缘。子厚溪山争似昔，文通词赋寄从前。横柑堂下闻舆诵，归到南云向客传。
郁孤台
作者：吴绮
朝代：清
体裁：七言律诗

望阙偏宜晚照开，篮舆乘兴独登台。万家雨过虹初隐，二水秋生雁未来。清献遗踪空感慨，端明往事自徘徊。诗人最爱丁公雅，恨不同倾浊酒杯。
郊园小集听曲·其一
作者：吴绮
朝代：清
体裁：五言律诗

紫陌纷车马，芳园竟少邻。诸贤同胜赏，二月正良辰。影静花如霰，丝寒柳作人。况闻清吹发，檀板度阳春。
郊园小集听曲·其二
作者：吴绮
朝代：清
体裁：五言律诗

云净飞鸿路，天涯蒋径开。竹深看骑入，花动识莺来。风细横瑶笛，泉香接羽杯。不知京雒客，何处更登台。
酒垆小集同用晴字
作者：吴绮
朝代：清
体裁：七言律诗

雨止高斋远思生，篮舆乘兴出春城。地多幽趣偏宜水，天为佳辰偶放晴。溪畔游踪多系马，枝头得意有啼莺。但求霁色长如此，莫遣重阴废早耕。
酒泉子·春夜
作者：吴绮
朝代：清

花影夭邪，晴月照人今夜。罗窗半展泪痕斜，有些些。巫山欲梦楚云遮，绣被香寒宫麝。隔墙闻响七香车，是谁耶。
酒醒后枕上闻雁
作者：吴绮
朝代：清
体裁：五言绝句

月斜将雪影，并作客窗明。孤枕横残醉，萧萧度雁声。
酬兰偶
作者：吴绮
朝代：清
体裁：七言律诗

多君雅志迈时人，年少才高必有神。问字偶然逢漫叟，读骚偏喜近逋臣。花间诗卷吟深夜，竹里禅房过晚春。待我荔枝同啖后，倚门应得慰慈亲。
酬别鲁谦庵即用见赠原韵
作者：吴绮
朝代：清
体裁：七言律诗

旧雨关心近暮年，访君我泛泖湖烟。三更夜话双椽烛，万里寒装一砚田。循吏已知清似水，故人行更远如天。无端忽鼓看山兴，又损冰厨买酒钱。
酬朱望子
作者：吴绮
朝代：清
体裁：七言律诗

到门春树绿芊绵，高士船从岸上牵。别后每同花入梦，乱中长用酒为年。渡江莫叹王夷甫，蹈海谁知鲁仲连。多尔新编投玉案，杜陵今雨各依然。
酬赠赵又裕司马
作者：吴绮
朝代：清
体裁：七言律诗

碧澜堂畔惜离群，十七年来始见君。往事已同苕上水，旧游今聚岳边云。青峰数点秋闻瑟，白社三更夜论文。方外谁人似司马，可能张楚用吾军。
醉后宿采友堂纪事
作者：吴绮
朝代：清
体裁：五言律诗

一醉迷归骑，言留高士家。夜寒知卧月，梦醒独闻花。残墨朱丝暖，馀香锦带斜。支机谁可问，空拟泛秋槎。
醉吟
作者：吴绮
朝代：清
体裁：七言律诗

东风吹送木兰船，赢得扬州竟夜眠。金管玉箫留醉客，红灯白月舞顽仙。前身杜牧应非是，后世扬雄剧可怜。欲乞紫云谁见与，洛阳桥上有啼鹃。
醉太平 其一 悠然阁偶题
作者：吴绮
朝代：清

波光半城，花阴一庭。秋山万朵青青，作南窗画屏。癫狂酒兵，萧疏墨卿。吾师只爱渊明，采东篱菊英。
醉太平 其三 题醉仙图为念因寿
作者：吴绮
朝代：清
体裁：词

颠耶其仙。圣耶共贤。人间龌龊堪怜，向醉乡且眠。歌乎有弦，吟乎有笺。糟丘长据千年，其谁曰不然。
醉太平 其三 题醉仙图为念因寿
作者：吴绮
朝代：清

颠耶其仙。圣耶贤人。人间龌龊堪怜，向醉乡且眠。歌乎有弦，吟乎有笺。糟邱长据千年，其谁曰不然。
醉太平 其二 吴兴
作者：吴绮
朝代：清

空亭鹤雏，空床蠹鱼。诗瓢酒盏茶炉，是湖中薄书。郎真漫乎，翁真醉欤。樊川逸少眉苏，结烟波钓徒。
醉太平 其五 偶作
作者：吴绮
朝代：清

相思可怜，离情漫传。断肠准拟今年，在云边水边。青帘画船，红灯翠弦。半生潦倒依然，为花颠酒颠。
醉太平 其六 题抱膝看云图
作者：吴绮
朝代：清

河山眼前，云霞足边。故乡一望依然，彼黄冠者仙。匆匆两丸，苍苍九烟。白衣变幻堪怜，向南阳且眠。
醉太平 其四 放歌
作者：吴绮
朝代：清

灯前翠蛾，花前绿螺。人间明月无多，任先生去波。翟家雀罗，张家凤窠。生平得失如何，和香山放歌。
醉太平·悠然阁偶题
作者：吴绮
朝代：清

波光半城，花阴一庭。秋山万朵青青，作南窗画屏。癫狂酒兵，萧疏墨卿。吾师只爱渊明，采东篱菊英。空亭鹤雏，空床蠹鱼。诗瓢酒盏茶炉，是湖中薄书。郎真漫乎，翁真醉欤。樊川逸少眉苏，结烟波钓徒。颠耶其仙。圣耶贤人。人间龌龊堪怜，向醉乡且眠。歌乎有弦，吟乎有笺。糟邱长据千年，其谁曰不然。灯前翠蛾，花前绿螺。人间明月无多，任先生去波。翟家雀罗，张家凤窠。生平得失如何，和香山放歌。相思可怜，离情漫传。断肠准拟今年，在云边水边。青帘画船，红灯翠弦。半生潦倒依然，为花颠酒颠。河山眼前，云霞足边。故乡一望依然，彼黄冠者仙。匆匆两丸，苍苍九烟。白衣变幻堪怜，向南阳且眠。
醉春风·春情
作者：吴绮
朝代：清

春到谁宁耐，羞结泥金带。香篝倚处独含颦，嗳嗳嗳。满院苔圆，半檐榆小，有愁难卖。密约劳担待，鹦鹉多无赖。隔帘小玉悄声传，咳咳咳。花影频摇，月纹如动，那人帘外。
醉红妆 其一 咏萤次辕文
作者：吴绮
朝代：清

个侬何事学疏星，向纱窗，暗处生。玉儿相见眼偏明，花影下，扇罗衾。避人还故傍人行，一些子，最关情。飞绕银床休更扑，残月白，露华清。
醉红妆 其三 用刘随州句
作者：吴绮
朝代：清

菊花能醉去官人，对鸿妻，引鹤孙。癫狂不怕大官嗔，吾眠矣，任诸君。前山过雨黛初匀，晚犹带，断霞痕。金管玉箫堪载酒，明日访，莫愁村。
醉红妆 其二 劝酒
作者：吴绮
朝代：清

绣帘初下曲廊西，照垂杨，月影齐。有人年少好蛾眉，歌金缕，劝玻璃。就中掷眼怕人疑，佯低面，整红衣。悄语玉郎须尽醉，郎不饮，又花飞。
醉红妆 其四 凉月
作者：吴绮
朝代：清

一天凉月弄晴晖，带清霜，白雁飞。故人煮酒送将归，红烛下，有蛾眉。白梅花底雪垂垂，歌金缕，劝酴醾。笑问青楼曾薄倖，如杜牧，是为谁。
醉红妆·咏萤次辕文
作者：吴绮
朝代：清

个侬何事学疏星，向纱窗，暗处生。玉儿相见眼偏明，花影下，扇罗衾。避人还故傍人行，一些子，最关情。飞绕银床休更扑，残月白，露华清。绣帘初下曲廊西，照垂杨，月影齐。有人年少好蛾眉，歌金缕，劝玻璃。就中掷眼怕人疑，佯低面，整红衣。悄语玉郎须尽醉，郎不饮，又花飞。菊花能醉去官人，对鸿妻，引鹤孙。癫狂不怕大官嗔，吾眠矣，任诸君。前山过雨黛初匀，晚犹带，断霞痕。金管玉箫堪载酒，明日访，莫愁村。一天凉月弄晴晖，带清霜，白雁飞。故人煮酒送将归，红烛下，有蛾眉。白梅花底雪垂垂，歌金缕，劝酴醾。笑问青楼曾薄倖，如杜牧，是为谁。
醉花间 其一 春闺
作者：吴绮
朝代：清

思时候，忆时候。时与春相凑。把酒嘱东风，种出双红豆。鸦啼门外柳，逐渐教人瘦。花影暗窗纱，最怕黄昏又。
醉花间 其二 望家信不至
作者：吴绮
朝代：清

扬州水，赣州水。雪浪千千里。鱼不解衔书，空跃黄金尾。灵氛虚报喜，许我平安纸。寒灯亦见欺，花鹯鹦哥嘴。
醉花间·春闺
作者：吴绮
朝代：清

思时候，忆时候。时与春相凑。把酒嘱东风，种出双红豆。鸦啼门外柳，逐渐教人瘦。花影暗窗纱，最怕黄昏又。扬州水，赣州水。雪浪千千里。鱼不解衔书，空跃黄金尾。灵氛虚报喜，许我平安纸。寒灯亦见欺，花鹯鹦哥嘴。
醉花阴 其七 咏翡翠
作者：吴绮
朝代：清

细羽翩跹生岭外，珠树巢南海。来去自双双，绀袂青裳，总把轻盈赛。奇毛一片多情在，惯得红儿爱。何处惹相思，钗股衾窝，点点留光彩。
醉花阴 其三 答人
作者：吴绮
朝代：清

客里风光难到夜，夜更如何也。难道不相思，酒熟香温，一个灯花下。秋棠红点苍苔罅，惹得寒蛩骂。莫说少年狂，老去休文，较为情多怕。
醉花阴 其二 初夏集程山尊寓斋
作者：吴绮
朝代：清

杨柳花残隋苑树，明月无寻处。此夜集幽人，煮酒西园，酒送江声去。平生意气浑难据，踏碎邯郸路。拔剑且高歌，醉语诸君，莫似狂夫误。
醉花阴 其五 书云招饮看花时庭前芍药罂粟荼蘼争艳即席漫赋
作者：吴绮
朝代：清

万朵千阴同一艳，色色层层见。白首入名园，雾里看花，雾里红成片。枝枝欲把琼浆劝，醉也应难辨。花欲实人娇，三种名葩，三个蛾眉伴。
醉花阴 其六 甓园分赋
作者：吴绮
朝代：清
体裁：词

章贡江边舟一叶，怒浪喷银雪。留客有平原，入坐清风，解尽人间热。移床共就南楼月，谈笑都全别。莫道是寻常，邺苑才华，寥落谁重接。
醉花阴 其六 甓园分赋
作者：吴绮
朝代：清

章贡江边舟一叶，怒浪喷银雪。留客有平原，入座清风，解尽人间热。移床共就南楼月，谈笑都全别。莫道是寻常，邺苑才华，寥落谁重接。
醉花阴 其四 虎丘看梅
作者：吴绮
朝代：清

千里莺花山压翠，容易留人醉。今古不多时，几度笙歌，浪把东风费。画船载酒文章会，替却繁华累。一树一倾杯，花落杯中，细嚼春冰味。
醉花阴·与诗堂纳凉次宏载
作者：吴绮
朝代：清
体裁：词

月照红墙银汉皎，云去青山小。别院晚追凉，弄彻瑶笙，越觉花阴悄。琼浆满酌开怀抱，醉里乾坤好。暗麝夜香清，宝髻逢迎，暑向冰纨少。
醉花阴·与诗堂纳凉次宏载
作者：吴绮
朝代：清

月照红墙银汉皎，云去青山小。别院晚追凉，弄彻瑶笙，越觉花阴悄。琼浆满酌开怀抱，醉里乾坤好。暗麝夜香清，宝髻逢迎，暑向冰纨少。杨柳花残隋苑树，明月无寻处。此夜集幽人，煮酒西园，酒送江声去。平生意气浑难据，踏碎邯郸路。拔剑且高歌，醉语诸君，莫似狂夫误。客里风光难到夜，夜更如何也。难道不相思，酒熟香温，一个灯花下。秋棠红点苍苔罅，惹得寒蛩骂。莫说少年狂，老去休文，较为情多怕。千里莺花山压翠，容易留人醉。今古不多时，几度笙歌，浪把东风费。画船载酒文章会，替却繁华累。一树一倾杯，花落杯中，细嚼春冰味。万朵千阴同一艳，色色层层见。白首入名园，雾里看花，雾里红成片。枝枝欲把琼浆劝，醉也应难辨。花欲实人娇，三种名葩，三个蛾眉伴。章贡江边舟一叶，怒浪喷银雪。留客有平原，入座清风，解尽人间热。移床共就南楼月，谈笑都全别。莫道是寻常，邺苑才华，寥落谁重接。细羽翩跹生岭外，珠树巢南海。来去自双双，绀袂青裳，总把轻盈赛。奇毛一片多情在，惯得红儿爱。何处惹相思，钗股衾窝，点点留光彩。
醉花阴·孙楚酒楼
作者：吴绮
朝代：清

湖海楼高何处有。吊古空搔首。才子最无聊，侧帽狂歌，吸尽黄金斗。吾侪落魄知非偶。莫空衔杯口。拍断玉栏杆，潦倒乾坤，何处能忘酒。
醉落魄·落星冈
作者：吴绮
朝代：清

山空木瘦。飒飒天风吹两袖。桃花笑客君知否。解下鹴裘。春入胡姬手。相逢莫放杯中酒。浮云富贵吾何有。神仙不是无情叟。醉卧垆头。黄鹤还相守。
醉蓬莱·坐韵海楼，为颜鲁公旧址
作者：吴绮
朝代：清

问南朝多少，朱户雕梁，乱蓬残甓。此阁巍然，记平原遗迹。惜赏高云，留欢晴月，好句莓苔碧。销夜图书，试春帘幕，坐人百尺。晨鼓初阑，葛巾无事，纵览湖山，盱衡今昔。鲁国当年，未骂淮西贼。韵海新翻，镜源初就，慷慨尚书笔。大节千秋，危楼几代，倚栏长息。
采友堂又叠前韵
作者：吴绮
朝代：清
体裁：五言律诗

惭愧渊明菊，还来秋蕊前。有人横玉轸，召客泛银船。酒梦三千斝，春愁廿五弦。金吾方禁夜，未敢辄遗鞭。
采桑子 其一 秋闺
作者：吴绮
朝代：清

西风不管梧桐叶，乱落秋光。跌碎斜阳，犹剩纱窗一半黄。新寒陡入罗衣薄，睡尽残缸。销却余香，昨夜南来雁带霜。
采桑子 其一 秋闺
作者：吴绮
朝代：清
体裁：词

西风不管梧桐叶，乱落秋光。跌碎斜阳，犹剩纱窗一半黄。新寒陡入罗衣薄，睡尽残缸。销却馀香，昨夜南来雁带霜。
采桑子 其二 题悔庵读离骚杂剧
作者：吴绮
朝代：清

潇湘千古伤心地，歌也谁闻，怨也谁闻，我亦江边憔悴人。青山剪纸归来晚，几度招魂，几度销魂，不及高唐一片云。
采桑子·秋闺
作者：吴绮
朝代：清

西风不管梧桐叶，乱落秋光。跌碎斜阳，犹剩纱窗一半黄。新寒陡入罗衣薄，睡尽残缸。销却余香，昨夜南来雁带霜。潇湘千古伤心地，歌也谁闻，怨也谁闻，我亦江边憔悴人。青山剪纸归来晚，几度招魂，几度销魂，不及高唐一片云。
采桑篇
作者：吴绮
朝代：清

紫陌春风路，柔条压春树。晓起自携筐，盈盈采桑去。非直为蚕饥，畏郎无好衣。银钩正欲采，惊出黄莺飞。莺飞何决绝，踏得桑枝折。宁知桑树中，更有离人别。
采莲窝
作者：吴绮
朝代：清
体裁：五言律诗

白露方秋满，红衣尚可攀。因君重濂水，使我忆庐山。密叶经霜裂，香心对月閒。涉江谁可寄，木未几时还。
采菱曲·其一
作者：吴绮
朝代：清
体裁：七言绝句

新妇矶头蘸绿波，采莲何似采菱多。莲心有味郎嫌苦，菱刺钩衣郎奈何。
采菱曲·其二
作者：吴绮
朝代：清
体裁：七言绝句

浊水菱肥清水鲜，就中清浊任郎牵。无端惊起鸳鸯睡，冲破侬家镜里天。
重和阮亭迷楼怀古·其一
作者：吴绮
朝代：清
体裁：七言律诗

当年清夜记宸游，劫火惟存莽一丘。作赋词人空雪涕，吹箫天子自风流。旃檀有法长开院，杨柳无情不上楼。却笑兴亡等飞絮，一番东涧又西沟。
重和阮亭迷楼怀古·其二
作者：吴绮
朝代：清
体裁：七言律诗

总是繁华迹易荒，台边秋露湿荷裳。风光处处花埋雨，春色年年草满冈。千步画栏人事改，一声金磬客心凉。可怜怀古情多少，费尽诗人百结肠。
重游韩园喜晤尔铉
作者：吴绮
朝代：清
体裁：七言律诗

重过玉映旧时堂，好友相看鬓总苍。百岁欲同梅树古，一年多为菊花忙。闻香未及开山馆，谋醉何曾计客装。三十馀年清梦在，此时能不倒千觞。
重阳后一日哭扶风君墓下·其一
作者：吴绮
朝代：清
体裁：七言律诗

华表重归旧业荒，烟霜满目总悲凉。已无金屋藏春色，但有青山送夕阳。万里梦中来倩女，九秋江上哭萧娘。欲知多少伤心事，一草坟头一断肠。
重阳后一日哭扶风君墓下·其二
作者：吴绮
朝代：清
体裁：七言律诗

三年真悔海南游，一诀终难到白头。失水鳏鱼原不寐，覆巢归燕竟谁投。言关骨肉应难吐，泪出肝脾未易收。自是幻缘君莫恨，人间华屋总山丘。
重阳后三日再集采友堂
作者：吴绮
朝代：清

元卿夜启关，蜡屐集花间。月静群鸦息，天高一雁还。世情逢酒淡，客计向秋闲。更有西山约，枫林叶正斑。
重阳后三日再集采友堂叠前韵
作者：吴绮
朝代：清
体裁：五言律诗

元卿夜启关，蜡屐集花间。月静群鸦息，天高一雁还。世情逢酒淡，客计向秋閒。更有西山约，枫林叶正斑。
野雉词
作者：吴绮
朝代：清
体裁：古风

野雉备五色，耿介异群鸟。偶有稻粱怀，翱翔出林表。猎徒山中来，弯弧正誇巧。尽命锋镝间，离披堕丰草。羽毛匪不佳，一误失众好。徒羡双飞鸿，冥冥入秋颢。
金人捧露盘·怀旧
作者：吴绮
朝代：清

忆当时，年犹少，在江南。有英豪、鹤盖鸾骖。红楼十二，鸳鸯结队舞春衫。紫骝稳系花多处，燕姹莺酣。到今朝，思前事，桃枝黯，柳条毵。景阳宫、芳草生惭。鸡鸣人散，六朝金粉付云岚。东风憔悴兰成老，枉醉双柑。
金人捧露盘·钟山
作者：吴绮
朝代：清

看晴峦，从来似蟠龙。叹野棠、春尽犹红。神仙陨泪，茂陵一夜洒秋风。杜鹃遥拜，向何处、月冷青松。草堂前，高人去，云空锁，旧游踪。叹通天、沈炯难逢。金凫玉雁，朝朝鹄立是千峰。门前宫监，尽头白，远说玄宗。
金凤钩·独见鞋
作者：吴绮
朝代：清

真堪在掌儿上，又只合玉肩斜傍。这般些小，怎将偷换，犹自暗垂绣帐。行行唯恐纤尘漾，长只向枕边安放。笑他邻女，藕花池畔，先已巧偷新样。
金凤钩·独见鞋
作者：吴绮
朝代：清
体裁：词

真堪在掌儿上，又只合玉肩斜傍。这般些小，怎将偷换，犹自暗垂绣帐。行行惟恐纤尘漾，长只向枕边安放。笑他邻女，藕花池畔，先已巧偷新样。
金山和毕正持韵时方发帑修寺
作者：吴绮
朝代：清
体裁：七言律诗

一棹横趋万马奔，多君乘兴探云根。直临中峙莲花影，俯蹋交流竹箭痕。圣主正思天有柱，神人聊障海为门。蛟龙久卧知难稳，莫把寒钟震晓昏。
金明池·集曾波阁
作者：吴绮
朝代：清

白鹤珠宫，苍龙玉沼，司马浮踪暂息。砧杵动、离心欲冷，有今雨旧雨上客。过虹桥、皂盖飞来，总踏乱、几亩寒山秋碧。向竹里行盘，花间弄斝，共道西园重集。可怪双江帆影急。把好梦吹残，胜游空忆。风中曲、琼箫竞响，波上月、锦灯同色。况芙蓉、地主情多，便柳折旗亭，怎生消得。且尽量衔杯，擘笺分韵，莫负清宵瑶瑟。
金莲绕凤楼·景阳楼
作者：吴绮
朝代：清

一片蘼芜霜华紫，收拾尽、金铺瑶璀。寒钟敲尽鸡鸣矣，倩谁呼、晓妆人起。繁华总如梦耳，算南国、从来若此。领军功业真无比，又消磨、玉儿花里。
金菊对芙蓉·初冬集爱山台听雨和淡心尖韵
作者：吴绮
朝代：清

雁背云低，鹭肩风冷，新寒初压品帘。正花残短径，叶打空檐。登高已在重阳后，况潇潇、暮雨愁添。凭栏处，峰迷螺影，月暗犀尖。客有鲁直文潜。向芭蕉声里，捻断吟髯。念小山人散，桂老淮南。水嬉旧事浑难问，笑韩郎、句剩香奁。今宵醉把，彩笺同擘，金碗频拈。
金菊对芙蓉·初冬集爱山台听雨和淡心尖韵
作者：吴绮
朝代：清
体裁：词

雁背云低，鹭肩风冷，新寒初压品帘。正花残短径，叶打空檐。登高已在重阳后，况潇潇、暮雨愁添。凭栏处，峰迷螺影，月暗犀尖。客有鲁直文潜。向芭蕉声里，撚断吟髯。念小山人散，桂老淮南。水嬉旧事浑难问，笑韩郎、句剩香奁。今宵醉把，彩笺同擘，金碗频拈。
金菊对芙蓉·庚申秋日，再集休园，即席分得茵字
作者：吴绮
朝代：清

蒋径重开，陶门乍启，依然一拂清风。喜康成公子，手掌能同。邀宾不惜倾家酿，高吟处、鹦鹉偏工。那堪更是，月当杨柳，秋在芙蓉。一饮吸尽千钟。记檐前蟾魄，三见如弓。况樽携蛮榼，烛艳纱笼。挥毫忽发狂奴兴，问人中、何处情浓。夜阑还倚，踏残桐影，梦卧花丛。
金陵旅怀
作者：吴绮
朝代：清
体裁：五言律诗

钟陵不可到，再到益伤神。白下多秋色，黄初少旧人。世清江上淡，客况雨中贫。为语秦淮柳，含烟带早春。
钓船笛·邀笛步
作者：吴绮
朝代：清

沙上白蘋香，长笛一声归去。烟草可怜犹碧，挽风流难住。一湾烟水夜三更，月色澹如许。只有老渔残弄，唤眠鸥听取。
钗头凤·冬闺
作者：吴绮
朝代：清

灯花滴。炉香熄。屏风静掩遥山碧。箫谁弄。衾长空。五更帘幕，月和霜重。冻。冻。冻。闲寻觅。无消息。泪痕冰惹红绵湿。愁难送。情还种。巫云昨夜，同骑双凤。梦。梦。梦。
钱广文介臣招集绿依亭
作者：吴绮
朝代：清
体裁：五言律诗

官署能留醉，幽如野客家。碧高池漾柳，红净雨过花。棋局当窗遣，栏干点笔斜。郑虔敦旧好，分赠六班茶。
银桃
作者：吴绮
朝代：清
体裁：五言律诗

不意绥山实，于今改素姿。洗曾经玉井，尝合在瑶池。巨核珍凫卵，寒浆沁蜜脾。西京徒有托，霜后渐离离。
锡山访赵处士
作者：吴绮
朝代：清
体裁：七言律诗

小阁重阴碧桧遮，偶寻高士步敧斜。空山雨过欲成雪，老树春还初见花。世外无求轻谢客，人间多难重归家。相看又是经年别，肯信安仁鬓不华。
锦帐春·画眉，次宋辕文
作者：吴绮
朝代：清

翠幄钩新，玉奁开早。刚照面、凤巢苏小。乍添檀，还渲黛，怕新妆易了。是愁难扫。向月分图，将山传稿。长爱煞、莹娘才调。晓蛾飞，春茧细，问垂杨碧绕。较人多少。
锦泉席上赠长君陈芳
作者：吴绮
朝代：清
体裁：七言律诗

萧瑟江关久索居，偶来花下一停车。燕莺队里逢名士，歌舞场中得异书。年少谁能过贾谊，多才应更似相如。子云得从长杨猎，头白犹然较石渠。
镕杯
作者：吴绮
朝代：清
体裁：五言律诗

乐圣平生志，衔觞竟鲜终。宁言真羽化，只是费炉镕。耿雪成何易，陶巾漉未慵。瓦盆翻自得，长占酒泉封。
镜中人 其一 梦难成
作者：吴绮
朝代：清

梦难成，声转急。一夜灯花红湿。添得春潮几尺，尽是啼痕滴。处处江山还作客，冷落西泠油壁。一片痴情消不得，谁使秋娘识。
镜中人 其三 本意
作者：吴绮
朝代：清

凤衔花，鸾舞月。谁使乌菱莹彻。才到晓霞时节，里面藏娇怯。颊晕霜花眉两叶。恰与个侬无别。侬只让他他让妾，他却无言说。
镜中人 其二 别绪
作者：吴绮
朝代：清

绿杨花，乌桕树。日日门前来去。别后浮踪无据，梦绕西陵渡。是处乱山啼杜宇，黄檗难言心已苦。疑煞楚云和楚雨，悔被诗情误。
镜中人·梦难成
作者：吴绮
朝代：清

梦难成，声转急。一夜灯花红湿。添得春潮几尺，尽是啼痕滴。处处江山还作客，冷落西泠油壁。一片痴情消不得，谁使秋娘识。绿杨花，乌桕树。日日门前来去。别后浮踪无据，梦绕西陵渡。是处乱山啼杜宇，黄檗难言心已苦。疑煞楚云和楚雨，悔被诗情误。凤衔花，鸾舞月。谁使乌菱莹彻。才到晓霞时节，里面藏娇怯。颊晕霜花眉两叶。恰与个侬无别。侬只让他他让妾，他却无言说。
长安一片月
作者：吴绮
朝代：清
体裁：五言绝句

车马尘初歇，笙歌响又新。长安好明月，却照利名人。
长安月
作者：吴绮
朝代：清
体裁：五言律诗

明月东南出，光先及凤楼。千门方送晚，一笛早吟秋。露叶鸣宫瓦，霜花点御沟。九衢车马迹，凉影共悠悠。
长安柳用大复韵
作者：吴绮
朝代：清
体裁：五言律诗

垂柳长安陌，飞花日暮天。弄阴摇晚月，疏影挂春烟。系马曾堪忆，啼莺剧可怜。灵和当日事，凄绝画阑边。
长寿禅院次韵答元宗上人
作者：吴绮
朝代：清
体裁：七言律诗

爱入青山听磬声，逢师物外动閒情。茶瓜暂许同支遁，婚嫁犹怜累向平。贝叶影摇开士馆，墨花香满化人城。从今月下频来往，三癸亭前有姓名。
长桥月下听吴人度曲
作者：吴绮
朝代：清
体裁：七言律诗

长桥烟影见残荷，清夜红箫赌艳歌。一片流云随客住，六朝明月奈人何。谁家独掩青团扇，此地重携金叵罗。莫说开元曾较胜，过江桃叶已无多。
长椿夏日次芝麓先生杂咏二十首·其一
作者：吴绮
朝代：清
体裁：五言律诗

金马浮沉日，云林托卧游。披襟来绀宇，开户认丹丘。绣佛瞻螺髻，沧洲羡虎头。颇闻匡阜客，莲社总清流。
长椿夏日次芝麓先生杂咏二十首·其七
作者：吴绮
朝代：清
体裁：五言律诗

自笑孤云在，无端出岫来。饥驱方朔米，愁损少陵杯。香穗三生结，霜华两鬓催。官梅东阁下，惭负好花开。
长椿夏日次芝麓先生杂咏二十首·其三
作者：吴绮
朝代：清
体裁：五言律诗

岂敢攒眉去，名山夙有期。闻钟凉月下，移榻小风时。草密麋踪少，林高鹤梦迟。支公心不厌，松麈夜同持。
长椿夏日次芝麓先生杂咏二十首·其九
作者：吴绮
朝代：清
体裁：五言律诗

故里经年别，而今梦亦稀。江沉浮鲤信，春老饭牛衣。旧雨空相忆，秋风未易归。红楼长独倚，翘首看云飞。
长椿夏日次芝麓先生杂咏二十首·其二
作者：吴绮
朝代：清
体裁：五言律诗

兰若无今古，庄严浩劫前。蒲桃归汉日，松树过秦年。白日生新事，青霞续旧缘。诗人有姚合，来许共秋眠。
长椿夏日次芝麓先生杂咏二十首·其二十
作者：吴绮
朝代：清
体裁：五言律诗

古院浮深绿，檐阴午欲齐。槐香蚁入梦，竹静鸽来栖。洗砚晴云湿，笼纱醉墨低。宁知孟东野，冰雪句长携。
长椿夏日次芝麓先生杂咏二十首·其五
作者：吴绮
朝代：清
体裁：五言律诗

日到招提路，羊求亦共过。屐声惊鸟雀，灯影话藤萝。醉以安禅减，诗因遣兴多。终须婚嫁了，放眼向山河。
长椿夏日次芝麓先生杂咏二十首·其八
作者：吴绮
朝代：清
体裁：五言律诗

阅世纷多感，年来不自安。羊肠非诘曲，马首尽波澜。路失燕台废，天高蜀道难。五陵逢侠少，琴筑未摧残。
长椿夏日次芝麓先生杂咏二十首·其六
作者：吴绮
朝代：清
体裁：五言律诗

未易辞车马，乘閒得任真。坐思千载事，长爱百年人。白月留僧定，青山恕客贫。可怜沧海里，吾已见扬尘。
长椿夏日次芝麓先生杂咏二十首·其十
作者：吴绮
朝代：清
体裁：五言律诗

信宿萧斋静，遥遥隔禁钟。息交过九夏，匿影向千峰。虾菜销官兴，蘧蒢感病慵。金茎谁与赐，仙露不曾浓。
长椿夏日次芝麓先生杂咏二十首·其十一
作者：吴绮
朝代：清
体裁：五言律诗

急雨朝来过，晴烟送夕阳。疏窗横乱帙，高笛倚胡床。庭树摇残滴，瓶花落细香。所怀曾不见，别思绕鱼梁。
长椿夏日次芝麓先生杂咏二十首·其十七
作者：吴绮
朝代：清
体裁：五言律诗

久闭墙东户，傍人谓著书。岂知朝事懒，实与世情疏。步缓云廊寂，吟高月牖虚。季鹰真作达，先我忆鲈鱼。
长椿夏日次芝麓先生杂咏二十首·其十三
作者：吴绮
朝代：清
体裁：五言律诗

缩地诚无计，寰瀛岂有图。旧游怜屈宋，离恨隔荆吴。日暮群鸦集，云凉一雁孤。梦中人不见，晴月拥黄芦。
长椿夏日次芝麓先生杂咏二十首·其十九
作者：吴绮
朝代：清
体裁：五言律诗

世目荣华组，余怀幸少营。拙宁甘马走，贫不愧蝉清。西塞曾垂钓，南阳久罢耕。何时乘薄笨，柑酒送鹂声。
长椿夏日次芝麓先生杂咏二十首·其十二
作者：吴绮
朝代：清
体裁：五言律诗

至亦聊乘兴，长为竟日留。献花人扫塔，斗茗客登楼。伏枕闻朝呗，题诗谢贵游。西峰何处好，一眺蓟门秋。
长椿夏日次芝麓先生杂咏二十首·其十五
作者：吴绮
朝代：清
体裁：五言律诗

近鼓离鸾操，衫痕接泪寒。君心潮有信，妾意井无澜。金钿凭谁访，瑶环忍更看。赖逢开士说，愁绪一为宽。
长椿夏日次芝麓先生杂咏二十首·其十八
作者：吴绮
朝代：清
体裁：五言律诗

舍宅人何在，篮舆我更来。夜行龙井过，春笑虎溪回。薝卜香曾悟，蜉蝣语漫哀。谁能同逸少，结侣上天台。
长椿夏日次芝麓先生杂咏二十首·其十六
作者：吴绮
朝代：清
体裁：五言律诗

灯火长安刹，提携忆往年。授书儿渐长，襆被梦长悬。映日争红药，牵衣礼白莲。抚今增百感，不必夜闻鹃。
长椿夏日次芝麓先生杂咏二十首·其十四
作者：吴绮
朝代：清
体裁：五言律诗

举世谁相识，庐江感最深。门生能荷屩，夫子爱弹琴。樱笋同春宴，茶瓜共晚林。追随多胜赏，懒慢自难禁。
长椿夏日次芝麓先生杂咏二十首·其四
作者：吴绮
朝代：清
体裁：五言律诗

燕市尘空扰，禅扉一径深。古碑前代字，清磬故人心。卷幔悬残日，摊书坐晚阴。耽幽惟我辈，况此惬栖寻。
长椿寺夜坐对月同仲潜作
作者：吴绮
朝代：清
体裁：五言律诗

爱寂投僧宿，君来亦不还。残春生静夜，明月老空山。幽境能相许，尘心自不閒。淡然同小坐，风叶打柴关。
长椿寺夜坐对月同仲潜作
作者：吴绮
朝代：清

爱寂投僧宿，君来亦不还。残春生静夜，明月老空山。幽境能相许，尘心自不闲。淡然同小坐，风叶打柴关。
长歌赠何德峻
作者：吴绮
朝代：清
体裁：古风

朱雀航，青溪垞，我昔见君发覆额。张南顾北日追随，管华笔砚常同席。荏苒头颅三十年，秋风并作长安客。落拓君才过马周，嗟余困顿扬云戟。犹忆当年共被时，荒鸡起舞夜何其。长缨欲遂纵横志，綵笔同书绝妙辞。风流豪气人争羡，斯人合上金銮殿。岂知今日总无成，须眉改尽何郎面。酌君酒，为君歌，人生得意苦无多。请君试看几年内，朱门华毂生风波。劝君酒，君莫眠，莫愁湖上有吴船。不如烂醉钟陵月，笑倚文君绿绮弦。
长沙客舍喜遇辰六至自益阳
作者：吴绮
朝代：清
体裁：五言律诗

忆别秋江畔，何期五载违。犹怜亲谊好，不悔浪游非。宦薄才宁拙，天寒梦屡归。洞庭烟水阔，应共片帆飞。
长相思 其一 夜坐
作者：吴绮
朝代：清

花一窗，月一窗。酒醒西斋闻暗香。黄梅初破霜。琴声长，漏声长。绿浅庭莎鹤梦惊。怀人字半囊。
长相思 其二 舟夜
作者：吴绮
朝代：清

盼行程，数行程。秋满江湖客自惊。滩声杂雨声。话难凭，梦难凭。水驿人稀错报更。荒鸡不肯鸣。
长相思·夜坐
作者：吴绮
朝代：清

花一窗，月一窗。酒醒西斋闻暗香。黄梅初破霜。琴声长，漏声长。绿浅庭莎鹤梦惊。怀人字半囊。盼行程，数行程。秋满江湖客自惊。滩声杂雨声。话难凭，梦难凭。水驿人稀错报更。荒鸡不肯鸣。
长相思·平望舟中
作者：吴绮
朝代：清

春春波。秋秋波。锦缆牙樯似掷梭。青山奈客何。官船过。估船过。不及渔翁自唱歌。斜阳晒绿蓑。
閒居
作者：吴绮
朝代：清
体裁：七言律诗

潘岳閒居客懒通，习家池上胜墙东。溪云欲过忽成雨，山涧自鸣如有风。薜荔可当邻槛绿，芙蓉偏是隔桥红。野人不复歌招隐，岩下新阴长桂丛。
闰七夕和家玉騧
作者：吴绮
朝代：清
体裁：五言律诗

良期难再遇，匝月此仍过。鹊记重来路，鸾骖旧渡河。寻欢宁厌数，得巧不辞多。独有伤离客，惊秋奈尔何。
闰上己
作者：吴绮
朝代：清
体裁：七言律诗

巳敲槐火过云龛，谷雨花开色正憨。浮世几逢春百二，佳辰又见日重三。湔裙水上添新涨，捧剑波心异旧谈。寄语永和诸胜客，茂林修竹更须探。
闰中秋集闵于天春星草堂同赋
作者：吴绮
朝代：清
体裁：七言律诗

西园秋闰好盘桓，不是寻常把酒看。人较从前多徙倚，天于分外足清寒。幽怜清桂馨香远，老爱黄花节序宽。此夜楼头还弄笛，谁家红袖不凭栏。
闰八月十三夜
作者：吴绮
朝代：清
体裁：七言律诗

南吕增来玉管长，上弦时候露华凉。隋家桥上才过半，苏子楼中恰正当。白凤添翎初弄影，碧蟾敧腹尚含光。东邻娇女亭亭立，拨断银筝雁几行。
闺中杂咏 其一 作画
作者：吴绮
朝代：清
体裁：五言律诗

绣倦调铅素，还疑绣未真。谁称李公妹，独爱管夫人。山水催情晓，莺花借手春。玉奴赢一笑，吮墨梁朱唇。
闺中杂咏 其七 走马
作者：吴绮
朝代：清
体裁：五言律诗

紫燕来金埒，娇姿捧上鞍。花前回辔易，柳下举鞭难。翠重愁鬟侧，红光怕镫宽。凭谁誇出塞，莫作蔡姬看。
闺中杂咏 其三 窥帘
作者：吴绮
朝代：清
体裁：五言律诗

花下谁相待，含娇隔翠筠。惊鸿时半面，飞燕不全身。秦女初乘雾，甄妃本隔尘。谁言难得见，遥见可怜嚬。
闺中杂咏 其九 扑蝶
作者：吴绮
朝代：清
体裁：五言律诗

蛱蝶从何至，双飞小院深。绮罗三月影，花草一春心。故惹香纨小，还过绣户阴。轻狂知不那，引笑复相寻。
闺中杂咏 其二 斗草
作者：吴绮
朝代：清
体裁：五言律诗

三五怜春日，盈盈罢浣纱。分畦揎腕玉，着地展裙花。强识无名叶，先寻乍吐芽。偏誇诸姊妹，今日让儿家。
闺中杂咏 其五 奕棋
作者：吴绮
朝代：清
体裁：五言律诗

摇飏铜池日，风光合剧棋。得先从婢学，偷劫怕郎知。憨极推枰数，娇多下子迟。金钗赢取在，不放小猧儿。
闺中杂咏 其八 秋千
作者：吴绮
朝代：清
体裁：五言律诗

寒食盈盈侣，相将效半仙。红裙柳陌外，綵索杏楼边。腰细如奔月，身轻欲上天。下来垂绣带，曾不动珠钿。
闺中杂咏 其六 叶戏
作者：吴绮
朝代：清
体裁：五言律诗

叶战南唐戏，偏宜在丽娟。慧心能合纵，好语爱团圆。锦赌冲时夺，花争散处先。漫言情似纸，轻薄更堪怜。
闺中杂咏 其十 教鹦鹉
作者：吴绮
朝代：清
体裁：五言律诗

翠羽能相伴，聪明爱不群。传茶消寂寞，报客致殷勤。骂逗檀郎恼，呼教小婢闻。春来解人意，惟有缘朝云。
闺中杂咏 其四 度曲
作者：吴绮
朝代：清
体裁：五言律诗

小院花阴寂，春娇试曼声。当风吐字怯，向月转喉清。只许琼箫和，频看綵扇倾。周郎能顾误，无语漫多情。
闻其年以博学宏词荐为赋短歌
作者：吴绮
朝代：清

陈郎五年不得意，青衫颓落凌云气。忽闻天子下徵书，乡里小儿叫奇事。兵兴以后文章贱，牙郎估客乘高幰。尽谓黄金可致身，公卿那用张华研。吾侪有字何堪煮，贱卖长门人不与。妻儿大笑乃公痴，何如且学扬州贾。陈郎本在泥途中，一朝走入甘泉宫。掀髯脱却犊鼻裈，乃知吾道非终穷。吁嗟小儿小儿汝莫嗔，当今天子重才人。
闻其年以博学弘词荐为赋短歌
作者：吴绮
朝代：清
体裁：古风

陈郎五年不得意，青衫颓落凌云气。忽闻天子下徵书，乡里小儿叫奇事。兵兴以后文章贱，牙郎估客乘高幰。尽谓黄金可致身，公卿那用张华研。吾侪有字何堪煮，贱卖长门人不与。妻儿大笑乃公痴，何如且学扬州贾。陈郎本在泥涂中，一朝走入甘泉宫。掀髯脱却犊鼻裈，乃知吾道非终穷。吁嗟小儿小儿汝莫嗔，当今天子重才人。
闻开仲殁于湖上
作者：吴绮
朝代：清
体裁：五言律诗

二仲当时径，今唯孺子来。几回看旧咏，一哭尽多才。猛虎行谁咏，苍蝇吊可哀。幸闻收傲骨，有客在湖隈。
闻玮过访以内子新诗见示
作者：吴绮
朝代：清
体裁：七言律诗

寒深水国滞归装，王粲登楼思正长。一巷青泥来旧雨，万家晴雪衬斜阳。病中醉减鸬鹚杓，愁里思分翡翠床。明日五湖烟月晚，载将离梦到沧浪。
闻瑺以诗见寄次韵酬荅并讯茂伦
作者：吴绮
朝代：清
体裁：七言律诗

栖贤霜落万枫凋，平子行吟不自聊。双鲤寄愁诗渐老，孤鸿破梦酒初消。凭栏韵海逢新月，弄笛垂虹咽暮潮。闻道虎头酬唱好，一编冰雪向谁骄。
闻砧
作者：吴绮
朝代：清
体裁：五言律诗

九月严霜急，长安未授衣。谁将思妇杵，又下窦家机。夜静声相答，更残力渐微。独怜寒已甚，还寝梦罗帏。
闻落叶
作者：吴绮
朝代：清
体裁：五言律诗

落叶浑疑雨，萧萧晚吹时。敢辞彫岁月，犹暂托阶墀。带露敲虚牖，因风想旧枝。飘零复何恨，吾亦鬓如丝。
闻蛩
作者：吴绮
朝代：清
体裁：五言律诗

古甃经行少，寒螀咽露频。何曾催织妇，偏是近愁人。苔浅吟难稳，莎凉怨或真。离怀原不寐，宁用尔如嗔。
闻雁
作者：吴绮
朝代：清
体裁：五言律诗

候馆敧孤枕，飞鸿度夜阑。逼天声易响，入夜语犹寒。道远求朋侣，风高惜羽翰。莫伤归计晚，归客计犹难。
阅江楼晚眺
作者：吴绮
朝代：清
体裁：五言排律

端州江海汇，一水贯遐区。奇相承坤德，危楼瞰震隅。缘梯情己爽，倚槛眺还纡。况值清辉澹，兼逢暮景徂。千帆过远树，万井出寒芜。发鼓鸣官舫，连樯集市舻。依依投晚浦，渺渺泛修途。共指层城壮，同看杰搆孤。东溪分白管，西郡接苍梧。峰束羚羊峡，潮通大鳄湖。古今形自胜，昏旦候常渝。海近残霞变，波宽夕照铺。野云生灌莽，村火杂菰蒲。蛮舶高山岳，渔舟小雁凫。客心悲日夜，旅望极川涂。寒汐声来去，层峦色有无。几回空徙倚，独立转踟蹰。荒栱藤空老，残碑藓欲枯。可怜兵甫息，终赖力能扶。拟作滕王序，阎公兴本殊。
阳台梦·春晓
作者：吴绮
朝代：清

绿鬟风动烟丝袅，碧纱如雾窗开早。杨花蓦地扑人来，舞东风不了。伤心无限事，渐觉蛾眉翠少。十分消瘦百分慵，只镜中人老。
陆冠周寻父丽京先生道过真江以诗见赠依韵奉答·其一
作者：吴绮
朝代：清
体裁：五言律诗

双鲤凭谁至，开扉夕向阑。展书欣示客，得句胜除官。遇惜年华晚，才增骨相寒。怀中字不灭，肯借俗眸看。
陆冠周寻父丽京先生道过真江以诗见赠依韵奉答·其七
作者：吴绮
朝代：清
体裁：五言律诗

闻向真江去，依然叹莫容。危途难跨鹤，浮世薄雕龙。尘灭囊中刺，歌残庑下舂。纷纷雁门雪，欲往更何从。
陆冠周寻父丽京先生道过真江以诗见赠依韵奉答·其三
作者：吴绮
朝代：清
体裁：五言律诗

历涉终无恙，悬知孝思灵。少年头欲白，举世眼难青。问道过蓬径，忘餐坐草亭。曲应惭白雪，犹得藉君听。
陆冠周寻父丽京先生道过真江以诗见赠依韵奉答·其二
作者：吴绮
朝代：清
体裁：五言律诗

宁须如束晰，更作补亡诗。性至浑忘险，情坚转似痴。难从豪贵说，应得鬼神知。好我非无故，惟忧爱所私。
陆冠周寻父丽京先生道过真江以诗见赠依韵奉答·其五
作者：吴绮
朝代：清
体裁：五言律诗

天涯何限路，终日但栖栖。是处询遗叟，频年别故妻。无家应自苦，有物岂能齐。句里殷勤字，遥怜带泪题。
陆冠周寻父丽京先生道过真江以诗见赠依韵奉答·其六
作者：吴绮
朝代：清
体裁：五言律诗

新篇传示后，高咏未能休。莎草他山上，梅花旧陇头。父书空忆国，客帐枉封侯。那得程乡酒，为君遣四愁。
陆冠周寻父丽京先生道过真江以诗见赠依韵奉答·其四
作者：吴绮
朝代：清
体裁：五言律诗

弃置烦明主，端居笑不才。如何万里外，偏为一人来。山水交情远，冰霜旅思哀。徒传知已语，怀抱暂时开。
陈伯驺黄处安招同曹秋岳先生暨沈仲连顾云美诸君子集虎丘月驾轩·其一
作者：吴绮
朝代：清
体裁：七言律诗

海涌峰头昼影迟，旅人偏与醉相宜。薰风楼阁花千树，斜日河山酒一卮。金虎迹荒怀古处，水犀兵隔忆乡时。凭栏各有情无限，走马宁嫌倒接䍦。
陈伯驺黄处安招同曹秋岳先生暨沈仲连顾云美诸君子集虎丘月驾轩·其三
作者：吴绮
朝代：清
体裁：七言律诗

离合宁烦象纬知，快游惟合拟南皮。六朝胜事高人社，四海名山短簿祠。白鸟往来随倚槛，苍生多少看围棋。酒酣欲问生公石，明月秋风复几时。
陈伯驺黄处安招同曹秋岳先生暨沈仲连顾云美诸君子集虎丘月驾轩·其二
作者：吴绮
朝代：清
体裁：七言律诗

河朔英雄彼一时，天涯聊此畅离思。干戈满眼词人老，丝竹关心旅梦迟。栗里放怀惟爱酒，杜陵伤老不忘诗。莫言小集诚容易，何处乾坤更习池。
陈集生携樽招饮高汝敬山斋·其一
作者：吴绮
朝代：清
体裁：五言律诗

救时无善策，行乐任吴天。为载听莺酒，来寻放鹤船。玉钗过碧树，金管沸红泉。莫便伤春莫，西川拜杜鹃。
陈集生携樽招饮高汝敬山斋·其二
作者：吴绮
朝代：清
体裁：五言律诗

岂谓莺花老，偏于鱼鸟亲。吟诗消永日，贳酒送馀春。风雨三更梦，江山六代人。不须同漆室，歌舞向西神。
陌上喜遇思旷即留止宿
作者：吴绮
朝代：清
体裁：七言律诗

离鸿飞雪各天涯，下马惊呼见友侪。旧雨三秋空裋褐，西风万里老麻鞋。吟残幽桂迷仙岭，落尽官槐过御街。木榻不嫌尘迹冷，一灯凉雪掩松斋。
除夕
作者：吴绮
朝代：清
体裁：五言律诗

今夕仍除夕，长安已四年。试衣儿渐长，剪綵妇无眠。夜尽椒觞畔，春生桦烛前。坐闻钟鼓动，佩马欲朝天。
除夕前一日哭长儿参成十首·其一
作者：吴绮
朝代：清
体裁：七言绝句

华筵心动便归来，鵩下宁知事可哀。风雪漫天灯火暗，苍天有意虐多才。
除夕前一日哭长儿参成十首·其七
作者：吴绮
朝代：清
体裁：七言绝句

一雨何期八十朝，哀哀婺妇哭寒宵。东皇似有怜才意，落尽春红不自聊。
除夕前一日哭长儿参成十首·其三
作者：吴绮
朝代：清
体裁：七言绝句

词赋安能动帝阍，玉楼偏召李王孙。平生何事应天谴，破柱当年似寡恩。
除夕前一日哭长儿参成十首·其九
作者：吴绮
朝代：清
体裁：七言绝句

空房夜夜听啼乌，肠断东风泣凤雏。一对麻衣小儿女，有谁还信掌中珠。
除夕前一日哭长儿参成十首·其二
作者：吴绮
朝代：清
体裁：七言绝句

心伤负米志终违，俯枕长吁涕更垂。只为高堂双白发，曾无一语及妻儿。
除夕前一日哭长儿参成十首·其五
作者：吴绮
朝代：清
体裁：七言绝句

当年才调拟相如，岂意无端赋子虚。呕尽血痕何处觅，丹黄犹剩半床书。
除夕前一日哭长儿参成十首·其八
作者：吴绮
朝代：清
体裁：七言绝句

年年珠树镇相携，谁信慈明运不齐。空有茂陵遗稿在，三芝无复旧时题。
除夕前一日哭长儿参成十首·其六
作者：吴绮
朝代：清
体裁：七言绝句

诗忏空传句足怜，那知未别已迍邅。长沙自是伤心地，惯向秋风哭少年。
除夕前一日哭长儿参成十首·其十
作者：吴绮
朝代：清
体裁：七言绝句

沈疴难起为儒冠，三上无成泪眼酸。曾似东陵樵牧竖，不教识字且团圞。
除夕前一日哭长儿参成十首·其四
作者：吴绮
朝代：清
体裁：七言绝句

少小多愁只为贫，频年憔悴向关津。可怜廉吏终何益，清白翻能累后人。
隆庆寺夜宿
作者：吴绮
朝代：清
体裁：五言律诗

作客无常主，僧房暂得安。长松晴昼雨，孤磬暑宵寒。灯影吟边静，杯心梦后残。何如桐月下，夜起独凭栏。
雁水屡饷酒米以病未能踵谢赋此代柬
作者：吴绮
朝代：清
体裁：七言律诗

四海论交有几人，济阳兄弟独情亲。平分客舍三升米，宁问官厨一甑尘。知我晚怜身巳老，感君多为意全真。饥童卧起闻相告，弹铗冯驩近不贫。
雁水招饮甓园分得才字
作者：吴绮
朝代：清
体裁：七言律诗

韩柳宁知异代才，官斋清夏共衔杯。风因地静非常好，花为春多不次开。士行忧时还运甓，子瞻怀古更登台。留宾最喜高情甚，索句无烦暮酒催。
雁水昆仲过曾波阁小集分赋·其一
作者：吴绮
朝代：清
体裁：七言律诗

高轩一路紫兰芬，翠盖亭亭霭暮云。濠濮兴高还撤烛，琅琊情重欲书裙。曾波得月光相射，芳树浮烟影不分。此夕凭栏意何限，辋川诗句让诸君。
雁水昆仲过曾波阁小集分赋·其二
作者：吴绮
朝代：清
体裁：七言律诗

桂华初满映芳汀，邺下才人到水亭。藻荇浑如天圣道，芙蓉却似楚骚经。此时有客心同素，当代凭谁眼更青。只恐夷门车骑近，画桥烟笛忆同听。
集六客堂
作者：吴绮
朝代：清
体裁：七言律诗

老人星散已多时，遗构相传或在兹。阶草绿迷来去径，檐花红入浅深卮。可知爱客能成癖，也信为官不废诗。高会一时称绝胜，苏张何日更相随。
集听鹂酒垆喜遇穆倩孝威
作者：吴绮
朝代：清
体裁：七言律诗

良夜谁能更独醒，鹔鹴消得付银瓶。枯髯未肯因愁白，老眼惟堪向酒青。名士浮踪多旅馆，诗人好句在旗亭。不烦邓禹还相笑，遥指归鸿向紫冥。
集惠山天均堂
作者：吴绮
朝代：清
体裁：五言律诗

梓泽人何在，宁知此论文。亭流二泉水，楼贮九峰云。疏凿安春草，繁华任夕曛。吾家有康乐，幽兴本难群。
集扶晨松竹山房共用灯字
作者：吴绮
朝代：清
体裁：七言律诗

观涛何意学枚乘，去住于今总未能。十月捣残邻院杵，一秋挑尽故人灯。著霜早橘香初好，倚月寒梅影自矜。逸兴酒边浑不减，飞扬犹似脱鞲鹰。
集梅旅看庭中秋色各得五言六句五首用秋色无远近为韵·其一
作者：吴绮
朝代：清
体裁：古风

名流多逸致，暂住亦成幽。即此一亩宫，林泉恣远游。天风下庭树，叶叶生高秋。
集梅旅看庭中秋色各得五言六句五首用秋色无远近为韵·其三
作者：吴绮
朝代：清
体裁：古风

秋花何烂漫，颜色纷且都。幽独以自媚，一一红珊瑚。笑问东篱菊，曾逢醉叟无。
集梅旅看庭中秋色各得五言六句五首用秋色无远近为韵·其二
作者：吴绮
朝代：清
体裁：古风

衡门不数武，披衣共晨夕。酌酒聊为欢，论文互相得。爱此石上苔，青青古人色。
集梅旅看庭中秋色各得五言六句五首用秋色无远近为韵·其五
作者：吴绮
朝代：清
体裁：古风

置酒临前除，鲜华自相竞。况值白露滋，玩目不能定。迟暮岂所伤，获与君子近。
集梅旅看庭中秋色各得五言六句五首用秋色无远近为韵·其四
作者：吴绮
朝代：清
体裁：古风

盛夏艰雨泽，枯槁惧不免。如何此中花，红黄入秋眼。夕阳娱酒人，会心不在远。
集种字林试紫霞茶柬栗亭
作者：吴绮
朝代：清
体裁：七言律诗

桐花满地暑犹寒，雨后闻歌行路难。远客寻君唯有梦，才人遇主不须官。紫阳旧业吹箫坐，白下高楼倚棹看。许我名篇应计日，亭前刻遍翠琅玕。
集种松轩看梨花
作者：吴绮
朝代：清
体裁：七言律诗

李艳桃娇百感生，梨花开处更含情。相看但觉尘心净，不意能教病眼明。压帽有风偏婀娜，洗妆无雨更轻盈。多君买得青旗酒，月黑何嫌到五更。
集芝麓先生寓园·其一
作者：吴绮
朝代：清
体裁：五言律诗

雨过双扉阖，花残景乍清。心怜三月树，气尽六朝莺。吟缁迟分斝，谭深费煮羹。前期还共惜，濠濮少人行。
集芝麓先生寓园·其三
作者：吴绮
朝代：清
体裁：五言律诗

藤萝看石上，今夕又焚香。木榻经年改，罗衣半夜凉。寸心同寂寞，一醉小行藏。岸帻情何极，萧萧鬓已苍。
集芝麓先生寓园·其二
作者：吴绮
朝代：清
体裁：五言律诗

携手同心素，春庭向晚开。小风翻砌药，初月上宫梅。醉好从人习，情多耐客来。翻愁离别处，憔悴是青苔。
集许玉晨斋
作者：吴绮
朝代：清
体裁：七言律诗

袅袅烟波十二鬟，高人家住绿杨湾。莼羹入馔乡心美，花药盈庭客思閒。岂是林宗曾遇雨，只怜康乐爱登山。卜居何日同桑苧，风日期君共往还。
集金鱼池
作者：吴绮
朝代：清
体裁：五言排律

胜地环芳沼，佳辰洽令俦。莲塘晨露爽，槐序午风柔。遂有襄阳兴，言寻濠濮游。朱鳞方竞跃，金鬣正群浮。唾影斜晖乱，噞花夕景稠。客心同杜老，吾意学庄周。布席临丹槛，移觞对碧洲。风轻知柳直，香静得荷幽。藻影流文袷，冰丝接素瓯。仰瞻通帝阙，高览极皇丘。急管分诸伎，华尘散五侯。醉归殊未厌，清咏若为酬。
集钱越江轩中分得西字
作者：吴绮
朝代：清
体裁：七言律诗

谢家芳墅苧城西，倦客来游路未迷。八月风华当昼暖，九峰烟树向秋齐。昔时咸籍杯同把，此夕邹枚简共题。自是仲文情不浅，鲈鱼特为买松溪。
雨中
作者：吴绮
朝代：清
体裁：五言律诗

冲泥山屐少，竟日掩柴关。天忌三春好，人偷一雨閒。荷烟承柳影，松溜长苔斑。独喜乌皮静，香烟袅碧鬟。
雨中
作者：吴绮
朝代：清
体裁：七言律诗

深坐摊书昼下帘，午馀更觉客怀忺。满怀山影暮云合，一夜雨声春水添。香印每从长日冷，酒杯偏忆故乡甜。傍人莫为逃禅怪，支许由来麈共拈。
雨中曾锡侯携尊过访同屺公穆倩孟新介兹小饮时独公在坐
作者：吴绮
朝代：清
体裁：七言律诗

好雨翻能破旅愁，情深蛮榼益绸缪。但令岁稔宁无月，不道寒新始觉秋。客有支公常独坐，人非范叔并添裘。吾侪落落谁青眼，子固应为第一流。
雨中登多景楼
作者：吴绮
朝代：清
体裁：五言律诗

多景留题在，凭栏忆昔游。谁怜千古恨，都作乱帆秋。山陡云生屐，天空雨入楼。不须频北望，花月自扬州。
雨中过丹问闻六堂看梅
作者：吴绮
朝代：清
体裁：七言律诗

爱花不惜为花行，着屐冲泥倒玉罂。穿径己知尘欲静，开轩正觉影同清。雨中漠漠幽香远，夜半垂垂艳雪明。我拟借君堂上卧，巡檐三日待春晴。
雨中送春
作者：吴绮
朝代：清
体裁：七言律诗

春去难教酒盏空，才人相向忆春风。何来山雨生樽畔，尽引江云入座中。千树有声全洗碧，一花无语尚垂红。相留不住还相劝，莫似吾侪共转蓬。
雨中郎赵客偕家惟邻过访
作者：吴绮
朝代：清
体裁：七言律诗

为寻秋浦叩华扃，几宿西斋雨共听。双屐偶来三径碧，一尊同对九峰青。江山有恨人将老，风月无聊客暂停。从此颍川传故事，天边新聚少微星。
雨后入香山
作者：吴绮
朝代：清
体裁：七言律诗

白鼻蹄轻踏软沙，雨馀相趁过山家。千寻绝磴凌寒木，一道飞泉响落花。鹿苑经行留碧藓，凤城回望起丹霞。不知山色今多少，但信空门未有涯。
雨后再过塘栖
作者：吴绮
朝代：清
体裁：五言律诗

程急无容泊，怀人梦草堂。菰蒲双岸阔，橘柚一村香。客思随云黯，渔歌带雨凉。平生离别意，多在白鸥乡。
雨后同士雅季儿小饮月榭共用来字
作者：吴绮
朝代：清
体裁：五言律诗

晚霁登重榭，临风酒一杯。夕阳高树见，春色大江来。水雾依山敛，吴云入楚开。不知天际客，閒却几楼台。
雨后新凉
作者：吴绮
朝代：清
体裁：七言律诗

晞发园林暑不支，喜闻山雨过阶墀。云阴北岭推窗见，气爽南轩拂簟知。润滴蕉光沾鹤背，香残花片挂蛛丝。诗成恰直鸣鸠歇，犹是斜阳未转时。
雨后新河晚泊
作者：吴绮
朝代：清
体裁：五言律诗

辞家未两日，几度见阴晴。江以烟逾阔，潮因雨不平。蛟龙才一瞬，乌鹊自三更。那识孤篷里，思从何处生。
雨声
作者：吴绮
朝代：清
体裁：五言律诗

晚晴疑不雨，忽自夜阑时。信欲将春妒，终怜被月欺。草黏初吐甲，梅湿未繁枝。声岂殊常听，偏伤百感随。
雨止看花遍历诸胜
作者：吴绮
朝代：清
体裁：七言律诗

新诗催就见晴霞，天许游人到水涯。万里湖山初过雨，一年冰雪又成花。溪桥买酒吟鞭缓，石屋闻歌醉帽斜。遥想诸君正愁坐，那知春在隐侯家。
雪中舞鹤
作者：吴绮
朝代：清
体裁：七言律诗

寒冰一夕缀空林，皓羽何辞暮霰侵。絮拥谢庭方顾步，花埋缑岭欲高寻。蹁跹素袂珠尘散，整顿霓裳玉圃深。自是半生同皎洁，白云难抑九皋心。
雪中蒲庵和尚过访
作者：吴绮
朝代：清
体裁：五言律诗

雪里无行迹，闻君扣荜门。笠敧幽桂影，衲重老梅痕。得得知犹在，悠悠复几存。临江有片石，归计好重论。
雪中过淡心
作者：吴绮
朝代：清
体裁：七言律诗

乱琼堆屐六花深，披褐寻君快入林。诗酒不关天下计，渔樵长慰故人心。中山欲拟埋头醉，梁父谁为抱膝吟。人日已过浑未霁，少陵愁思可能禁。
雪中饮唐朗思寺寓朗思谈及吴兴旧事
作者：吴绮
朝代：清
体裁：七言律诗

霅馆论交客思频，相逢雪屋倍情亲。三更浊酒春前影，四壁寒灯梦后身。父老未忘骑竹事，江山犹识种桃人。葛疆倘遇君归棹，为报霜华两鬓新。
雪后望西山
作者：吴绮
朝代：清
体裁：古风

朝出城东门，极望西山际。积雪冒层峦，凝阴覆松桂。一白亘遥空，幽翠偶亏蔽。山上尚重寒，城中落新霁。为想古岩人，袁安正高憩。嗟予客金门，四见朔吹厉。策马度深泥，绝壑徒流睇。何时老云麓，梅花两扉闭。还共同心人，煮酒听鹤唳。
雪后登南城楼小憩
作者：吴绮
朝代：清
体裁：五言律诗

雨雪常疏出，登高发兴新。江花凭槛霁，烟柳傍城春。榻借书经客，斋留问偈人。山僧能不厌，莲社有遗民。
雪后送芝麓先生游淮上·其一
作者：吴绮
朝代：清
体裁：五言律诗

拥褐方怜我，并州又送君。江干多断草，雪后见斜曛。帆影藏书卷，衣香乱水云。逢迎天下惯，严武况斯文。
雪后送芝麓先生游淮上·其二
作者：吴绮
朝代：清
体裁：五言律诗

淮水从来胜，龙门此暂延。绣丝新漂母，青桂老游仙。吊古千秋泪，相思五噫篇。河梁差足慰，联句有金钿。
雪夜与南士话旧时兰姬过访在坐
作者：吴绮
朝代：清
体裁：七言律诗

夜煮东坡玉糁羹，小斋深坐话平生。风飘槲叶寒无赖，人向梅花夜有情。灯底最宜眉黛色，雪中偏爱酒垆声。竹林偶忆当年事，犹记卢家住石城。
雪望
作者：吴绮
朝代：清
体裁：五言绝句

一夜江南雪，高楼独闭关。兴亡天不管，埋尽六朝山。
霜天晓角·雪后夜登爱山台
作者：吴绮
朝代：清

孤台雪霁，雪月光相泥。把似大罗天阙，天上全无地。此时双鹤泪，弄花梅吐气。明日头衔须换，直写水晶宫吏。
霹雳石访瘗鹤铭
作者：吴绮
朝代：清
体裁：五言律诗

古碑不可读，半堕在江滨。空有轰雷石，谁为问水人。龙宁知识字，鹤自不谋身。拓遍昭陵本，兰亭总未真。